text:
Súni Kristiansen setti Fjarðastevnuna 2017
Góðu stevnugestir, avbygdafólk og skálafólk, róðrarfólk, áskoðarar og öll, sum eru komin higar í dag.
Hetta er ein serlig löta, sum vit á Skála bara uppliva 4-hvört ár, tá vit fáa loyvi at vera vertir fyri Fjarðastevnuni. Og hæddarpunktið á hesi stevnu er fyri tey flestu kappróðurin, sum byrjar um lítla lötu. Bæði venjing og fyrireiking skulu nú standa sína roynd.
“Einki er sum summarkvöld við strendur” verður tikið til í einum av okkara vakrastu summarsangum, og í hesum sambandi rennur ofta fram fyri meg lívsjáttandi upplivingin, tá tú bæði sært og hoyrir kappróðrarbátarnar venja á fjörðinum. Spenningur, frískleiki og lívsmót merkja hesar lötur. Tað er lív, tað er summar, ja reglan: “Gævi dagur aldri fór at halla” úr öðrum kendum summarsangi er hóskandi yvirskrift til slíkar lötur.
Men áðrenn eg fari víðari, lat meg so presentera meg: Eg eri skálamaður við stórum S, og taki eg so næsta bókstavin (K’ið) við eisini, havi eg byrjanarbókstavirnar í for- og eftir navni mínum: Súni Kristiansen. Árini er blivin 60, og eg eri í teirri hepnu stöðu, at eg ikki eri gamal – haldi eg sjálvur – men kortini havi eg livað leingi og minnist nógv frá einum broyttum gerandisdegi, sum í dag er söga.
Eg var 8 ára gamal, tá vit fluttu til Skála, og harvið eri eg partur av stóra meirilutanum av skálafólki, sum eru tilflytarar, og har eisini dagliga heitið teirra sigur frá, hvaðani tey koma: Jörgin úr Götu, Andrias av Syðradali, Víka-Hans, Arnold úr Fuglafirði, systkini Lamba-Anna og Lamba-Karl og so Eiðis-Dánjal. Hesar báðar síðstnevndu, Eiðis-Dánjal og Lamba-Karl skal eg siga eitt sindur meira um. Men felags fyri öll hesi fólk og tilflytararnar yvirhövur er, at tey hava sett síni spor í bygdini, verið aktivir medborgarar, sum hava verið við til at mynda okkara samleika sum skálafólk.
Tilflytarnir hava ikki bara verið við til at mynda, men eisini at ökja um talið, sjálvsagt. Og ein hövuðsorsök til, at fólk fluttu til bygdina, hevur verið bedingin, sum seinni er víðkað til at umfata bæði skipasmiðju og turrdokk eisini. Bedingin kom í 1904, og síðsta fólkateljing áðrenn hetta segði, at 112 fólk búðu á Skála. Tað er umleið tað, sum býr í Skálafirði í dag. Í dag búgva 785 fólk í hesum báðum bygdum ella umleið ein 6-falding upp á góð 100 ár. So hóast vit bert telja umleið 1 ½ % av Föroya fólki í dag, so hevur vöksturin í hesum báðum bygdunum verið dupult so stórur, sum í öllum landinum, altso ein 6-falding í mun til eina 3-falding fyri landið samanlagt.
Innfödd skálafólk hava ikki smæðst burtur, tá talan er um bátar og sjógv upp gjögnum tíðirnar. Pól smiður á Ytra Skála, sum var langabbi Nólsoyar Pálls, var av Gabel amtmanni útpeikaður at byggja Föroya fyrsta “verjuskip” - eitt 10-mannafar, sum skuldi ansa eftir fremmandum handilsskipum. – Jóan Karl á Skála var tiltikin útróðrarmaður, sum við árabáti róði heilt suður í Sandshavið. - Og Jakobina í Horni, sum eg væl minnist, kom sum ung kona at sita einkja við 5 börnum. Húsini í Horni, sum í dag eru ein toft beint norðan fyri stovuvindeyga okkara, vóru vánalig, so hon bað Petur í Uppistovu byggja sær húsini, sum í dag standa beint niðan fyri skúlan. Fyri at klára at gjalda fyri húsini, setti hon sildagörn á fjörðinum, og eftir einum ári hevði hon fingið fyri húsini.
Ein av tilflytarunum var bátsmiðjurin Eiðis-Dánjal. Pápi bílegði eitt 10-mannfar frá honum árið eftir, at vit fluttu higar. Tá var eg 9 ára gamal, og í tí sambandi kom eg at hava mína dagligu gongd inn í kjallaran at ganga Dánjali til handar: at halda sleggjuni á seymhövdið, meðan hann klinkaði borðini saman og seinni eisini at fella bond til o.t. Hetta var ein lærurík tíð, sum var við til at stimbra áhugan og alskin til bátar og sjógv.
Og eisini lærdi eg nakað um, hvussu neyðugt tað er við góðum samstarvi, tá fleiri hendur skuldu til, t.d. tá stokkarnir skuldu leggjast á. Stokkar eru í einum stykki, og tá teir skuldu bendast út móti borðinum, mátti spennast javnt og farast varliga fram, fyri at fáa stokkin settan fastan uttan at bróta hann. Seti eg hesi barnaminni míni í samband við eina liðítrótt sum kappróður, so ræður eisin har um, at tann einstaki venur styki og úthaldni, men sanniliga eisini at liðið virkar sum ein heild, at samanhaldið og áralagið er gott. –
Eiðis-Dánjal smíðaði dygdarbátar – vit hövdu okkara í 40 ár – men hann smíðaði ikki kappróðrarbátar. – Og hevði fólkatalið á Skála verið verandi á 112, sum tað var, áðrenn fólk fóru at flyta til bygdina, hevði verið trupult at mannað nakran kappróðrarbát, fyri ikki at tala um alt annað virksemi, sum í dag er í bygdunum. Tíverri er kappróðurin í dag í einum aldudali, men vit fegnast um at kunna vera við at skipa fyri Fjarðastevnuni, og innan so nógv annað róðrarvirksemi, t.d. döming, hava skálamenn tikið lut og gjört eitt gott arbeiði.
Tað var tí ikki, fyrr enn Lamba-Karl og aðrir tilflytarar lögdust til, at tað bar til at manna kappróðrarbát. Skálamenn áttu tá ongan bát, men lántu 8-mannafarið Sölmund og kláraðu seg væl. Vit skáladreingir brettu okkum á, tá Niels Juel í Útvarpinum segði, at manningin á Sölmundi kundi verið gjörd av fjarðastáli, so væl róðu teir. Spenningurin var eisini stórur undir venjing og fleiri bátar stimaðu við. Onkuntíð kom Strandingur, sum eisini var 8-mannafar, higar, og so vandu hesir báðir bátarnir saman. Áðurnevndi Lamba-Karl, sum var granni okkara, var millum teir spentastu – sonur hansara, Rósing var eisini ein av manningini. Við nógvum ungum smiðjulærlingunum við árarnar, var manningin á Sölmundi sera væl fyri og plagdi at vera millum teir fremstu – í hvussu er altíð framman fyri Stranding. Men til ta einu venjingina var öðrvísi, tí tá var Strandingur nógv fremstur, og tá var ikki gott lag á Lamba-Karli, sum spentur fylgdi við niðri á Bakkanum. – Tað vísti seg tó, at manningarnar til stuttleika hövdu býtt um bát, so tað vóru skálamenn umborð á Strandingi, sum vunnu hesa venjingina á strandingum umborð á Sölmundi.
Nú sigi eg skálamenn, men hvörjir vóru teir? Jú, saman við ungu, innföddu skálamonnunum sat onkur úr Sumba, Skopun, frá Gjógv og aðra staðni frá eisini. Og tað var nú heldur ikki knívsskorið millum grannabygdirnar Skála og Strendur, sum tó altíð kappaðust á ein serligan hátt. Strandingar hava upp gjögnum tíðirnar eisini mannað skálabátar, og bæði skálagentur og -dreingir hava mannað Stráluna og Strípuna hjá strandingum.
Sum áskoðari og avvarðandi er eisini sera spennandi at fylgja við. Beiggjar mínir, börn míni og onnur í familjuni hava róð, og tá er tað sum at vera við sjálvur. Sjálvur havi eg eisini róð eitt ár við Skálabátinum og veit, hvussu spennandi og strævið tað er. Men vinnarkensluna upplivdi eg ongantíð tað árið. Besta plasering okkara var eitt 2. pláss. Nökur ár seinni varð manningin tó samlað saman aftur til Old-boys-róður á ólavsöku. Tá vunnu vit, og tað var ein góð kensla!
Hetta vóru so nakrar hugleiðingar frá eini farnari tíð, men í dag – beint nú – bíða tit spent eftir at fara at rógva. Eg ynski tykkum ein góðan róður og fari at minna á orðini, sum Sölvi Winther Olsen, ítróttarlækni, segði í ÚF fyrr í summar um kensluna av at vera partur av eini manning, har öll gera sítt ítasta, og har gott áralag ger, at róðurin gongur upp í eina hægri eind. – Hann segði orðarætt: “ Tað maximala upplivilsið, tá maskinaríið koyrir, og öll manningin er eitt – tað er vinningur í sjálvum sær”.
Hvør bygd stendur saman um sínar bátar og sínar manningar, og soleiðis skal tað vera. Hetta er tó ikki kríggj, men vinarlig kapping. Kapping, sum mennir tann einstaka, samanhaldið og kappróðurin sum ítróttargrein.
VÆLKOMIN TIL KAPPRÓÐUR Á FJARÐASTEVNU Á SKÁLA
GÓÐAN RÓÐUR OG GÓÐA STEVNU YNSKI EG OKKUM ÖLLUM!


c: text/html

text:
Gransking
Granskingin á Fróðskaparsetri Føroya hevur til endamáls alsamt at menna vitanarstøðið á Setrinum og í landinum sum heild. Hetta verður gjørt á so nógvum økjum sum tað fakliga og fíggjarliga letur seg gera í samanrenning við áhugamál landsins, tá talan er um vitanarmenning og nýskapan.
Fróðskaparsetrið er granskingar- og undirvísingarstovnur við vísindaligum starvsfólkum við somu fakligu krøvum til hægri undirvísing og gransking, sum verða sett til universitetslærarar við onnur norðurlendsk universitet.
Umframt fólk í føstum starvi eru adjungeraðir granskarar við starvi á øðrum granskingarstovnum í og uttan fyri Føroyar knýttir at Setrinum. Harumframt eru bæði Ph.D-lesandi og Post Doc-granskarar knýttir at Setrinum.
Granskarar á Setrinum hava nógv verkætlanarsamstarv við starvsfelagar á øðrum granskingarstovnum í Føroyum, á útlendskum granskingarstovnum og universitetum.

robotstxt: allowed

filter: keep


text:
[Teksten findes ikke på dansk]
Hetta er annað árið, at kreativa og skapandi tiltakið Style Jam er á skránni. Style Jam er avbjóðingin har stílistar, designarar, skraddarar, fotografar, filmsfólk, frisørar, make-up artistar, bindifólk o.o. arbeiða saman um at skapa bestu stílingarnar, har kravið eisini er at gera pløgg og tilhoyr til settini. Tað eru Sýran Design og Hugskotið, sum saman vilja menna vitan og samstarv innan design, stíling og kreativitet. Høvuðsstuðlar eru Á handlarnir, sum við hesum vilja stuðla burðardyggari klædnavinnu. Eisini veitir Vinnuframi vinnandi bólkinum 20.000 kr at menna hugskotið til veruleika. - Nógv skapandi fólk eru í Føroyum og eisini nógv fólk, ið duga væl til hendurnar. Style Jam gevur hesum møguleika at hittast, arbeiða saman tvørtur um fakmørk, fáa íblástur og menna vitan og tilvitan um sítt egna og tað, ið onnur hava at bjóða, sigur Katrina í Geil, sum er navnið handan Sýran Design, avmarkaða tíðarskeiðið og ítøkiliga uppgávan er ætla at eggja skapandi hugsunarháttin og arbeiðsgongdina í vónini at menna nýggj og slóðbrótandi úrslit. Og úrslitini vóru sera góð seinast, har 6 bólkar kappaðust um fyrstaplássið. Tá var tað Barbara í Gongini, sum júst hevur vunnið Mentanarvirðisløn Landsins, sum var ein av dómarunum, og hon sá stórar menningarmøguleikar í fleiri av bólkunum. Hesaferð verður tað designarin Jóhanna av Steinum, ið verður ein av dómarunum. Jóhanna er útlærd frá kenda designskúlanum Central Saint Martin í London og selur síni pløgg um allan heim.
Style Jam fyri øll
Tað eru ongin krøv um útbúgving ella royndir fyri at vera við til kreativa tiltakið Style Jam. - Opinleiki, forvitni, áhugin at arbeiða tvørfakligt og viljin til at koma á mál, eru einastu eginleikarnir tú skalt taka við til borðið, sigur Katrina í Geil. Tiltakið er ókeypis, tó má hvør einstaki taka egi tilfar við. Á tann hátt tekur frisørurin saks og hárproduktir við, skraddarin tekur seymimaskinu, tráð og toy og stílisturin tekur klæðir, tilhoyri o.a.t. sum ger tað møguligt at fáa tað besta burturúr innan sítt øki.
Style Jam vil menna burðardyggu klædnavinnuna
Nógv er at hoyra um, at klædnavinnan ikki bert er ein tann størsta vinnan í heiminum, men eisini ein tann mest dálkandi vinnan. Hetta er orsøkin til, at Style Jam saman við Á-handlunum í ár leggur dent á burðardyggu klædnavinnuna. - Sum luttakari fært tú eitt spennandi umhvørvi við skapandi fólkum, ið bæði samstarva og kappast um at skapa tað nýggja innan klædnasamansetingar, menna nýggjar vørur og miðla úrslitini til útheimin. Eisini fær tú innlit í og sleppur at arbeiða við burðardyggari klædnaframleiðslu, sum er framtíðin, sigur Katrina í Geil.
Farið verður til verka fríggjakvøldið 16. februar 2018 kl. 17.00 og hildið verður á til sunnudagin 18. februrar kl. 17.00. Ein mótasýning verður á Hvonn leygarkvøldið kl. 21. Úrslitini verða løgd fram fyri dómarunum sunnudagin kl. 17 og finalan verður kl. 18. Vinnandi bólkurin fær 20.000 krónur frá Vinnuframa
umframt ráðgeving frá Hugskotinum til menning av vinnandi hugskotinum. Harumframt fær vinnandi bólkurin møguleika at vísa fram vármótan 2018 í blaðnum HON. Til ber at melda seg til sum einstaklingur ella bólkur á hugskotid@torshavn.fo. Meldar tú teg til sum einstaklingur, so fært tú ein bólk at virka í, tá tú kemur á staðið.
Vilt vita meira um Style Jam, so hevur tú møguleika at møta upp til kunnandi fundin, sum verður á loftinum í Reinsarínum 5. februar kl.19.


text:
Í dag havi eg verið til eina heilsukanning, sum apotekið her í býnum skipar fyri. Eg var sama við systir mínar Jórun í dag. Eg sigi við hana at eg ælti mær oman á apoteki at keypa mær Kraauterblut, nú mítt blóðprocent er for lágt.
Tá spyr hon hví eg ikki fari til hasa kanningina, sum apoteki skipar fyri. At tey bjóða kundunum slíka kanning var púra ókent fyri meg, so hetta var avgjørt nakað eg hevði hug at royna.
Tá eg so fari á apoteki fyri at keypa Krauterblute spyrji eg um eg kann sleppa til hesa heilsukanning, og tað ber ikki betur á enn at eg sleppi framat beinanvegin.
Eg fekk mált blóðtrýst, blóðsukur, kolestrol og BMI var eisini útroknað. Øll tøl vóru innanfyri tað normala. Út frá úrslitinum í dag, so verður standurin hjá mær um 10 ár, um mín lívsstílur er tann sami sum í dag, bert 3% verri.
Hetta vóru góð tíðindi fyri meg. Týsdagin fari eg so til lækna til eitt heildar check. Vónandi verða hesi tøl eins góð sum í dag. Hesi tøl verða nokk ikki klár so skjótt sum í dag.


text:
Grunnar, sum lata stuðul til list og mentan
Grunnur Thorvald Poulsen av Steinum
Endamál: Styrk til útbúgvingar hjá ungum við listarligum gávum.
Freist: Verður latið 8. februar.
Dansk-Færøsk Samfunds studierejse-legat
Endamál: Stuðul til lestrarferðir hjá ungum (18-30 ár) við mentanarligum innihaldi.
Freist: 1/8
Det Letterstedtske Selskab
Endamál: Vísindaligt arbeiði, gestavitjanir hjá granskarum og listarligt umbýti vm.
Freist: Nei.
Studningur til myndlistafólk
Endamál: At veita studning til myndlistafolk.
Freist: 15. mars.
Dansk-Færøsk kulturfond
Endamál: At fremja mentanarmiðlan millum Føroyar og restina av ríkinum.
Freist: 1/3
Sanglegatið til minnis um Sonnu Dahl Waagstein
Endamál: Stuðul til útbúgving hjá solosangarum.
Freist: Mai/juni. Verður lýst í bløðunum.
Minnisgrunnur Sonnu av Skarði
Endamál: Stuðul til fólk, sum nema sær útbúgving innan handarbeiði.
Freist: Mai/juni - verður lýst í bløðunum.
Det danske institut for videnskab og kunst i Rom
Endamál: Stuðul til granskarar og listafólk, sum ætla sær at granska í Rom.
Freist: 15. februar og um miðjan september.


text:
Henrietta Nielsen hevur skrivað søgu!
Henrietta Nielsen hevur skrivað føroyska borðtennissøgu!
Júst nú hevur hon spælt seg til eitt bronsuheiðursmerki í single. Í drúgvu oyggjaleikasøguni, har borðtennis hevur verið við allar leikirnar (Bermuda 2013 undantikið) hevur eingin føroysk kvinna megnað at vinna eitt heiðursmerki í einstaklingakappingini.
Eftir at hava vunnið dramatiskan sigur undanfarnar umfar, so vant hon burturúr Charlotte Case, Guernsey, í fjórðingsfinaluni. 3-0 eftir einans 12 minuttum.
Fantastiskt!
Ein glaður borðtennishópur fegnast og nú gleða vit okkum til hálvfinalurnar ímorgin.
Hálvfinalan í tvímansleiki hjá kvinnum byrjar kl. 0900 og Henrietta skal leika hálvfinalu kl. 1000.


text:
Almannamálaráðið søkir eftir løgfrøðingi at byrja skjótast gjørligt og til 30. mai 2019.
Starvið
Sum fulltrúi í Almannamálaráðnum fert tú at hava ein spennandi og fjølbroyttan arbeiðsdag.
Uppgávurnar fevna m.a. um:
- at tilevna lógaruppskot og kunngerðir á málsøkinum hjá Almannamálaráðnum
- at luttaka í lógarfyrireikandi arbeiði
- at svara fyrispurningum frá Løgtinginum
- at tulka lógir og reglur fyri stovnar undir Almannamálaráðnum
- at luttaka í norðurlendskum samstarvi á málsøkinum hjá Almannamálaráðnum
- at umsita altjóða sáttmálar á málsøkinum hjá Almannamálaráðnum
Førleikar
Vit vænta at tú:
- ert útbúgvin cand.jur.
- dugir væl at orða teg á føroyskum, norðurlendskum og enskum, bæði í skrift og talu
Harumframt er tað ein fyrimunur, um tú:
- hevur starvsroyndir frá miðfyrisiting - ella aðrar viðkomandi starvsroyndir
- hevur politiskt tev
- hevur áhuga fyri samfelagsviðurskiftum sum heild
- tímir og dugir væl at samstarva og samskifta bæði við myndugleikar og borgarar
- ert før/-ur fyri at arbeiða undir einum ávísum trýsti, og tað fellur tær lætt at arbeiða sjálvstøðugt eins væl og í toymi.
Vit bjóða
Eitt sjálvstøðugt starv við stórari ábyrgd, har uppgávurnar verða loystar í samstarvi við aðrar starvsfelagar í ráðnum.
Lønar- og setanartreytir
Starvið verður sett sambært sáttmála millum Fíggjarmálaráðið og Búskapar- og løgfrøðingafelagið. Setanin fevnir um Almannamálaráðið og stovnar undir tí, umframt Løgmansskrivstovuna og onnur stjórnarráð.
Umsókn við avriti av prógvum o.ø. skal sendast til:
Almannamálaráðið
Eirargarður 2
FO-100 Tórshavn
ella umvegis teldupost á amr@amr.fo
Umsóknarfreist
Umsóknin skal vera okkum í hendi í seinasta lagi fríggjadagin 25. mai 2018, kl. 12.00.
Nærri fæst at vita um starvið við at venda sær til Marjuna T. Magnussen, deildarstjóra, á tlf. 304060 ella umvegis teldupost á marjun.magnussen@amr.fo.
Almannamálaráðið, ið umsitur almannamál, javnstøðumál og bústaðarmál, veitir landsstýrinum ráð, tryggjar haldgott grundarlag og ger hugskot til veruleika.
Um tú veitst okkurt, sum VP ikki veit - skriva so til vp@vp.fo


text:
Tíðindi
november 2016
Nudging – Fá eitt skump til sunnari lívsstíl
Orðið Nudging sæst nú javnan á netinum og í øðrum miðlum. Nudging kann umsetast til ”at fáa eitt eymligt skump”, og tað snýr seg um, hvussu vit kunnu gera tað lættari fyri okkum sjálvi at
Haifaa Awad – Vit mugu stríðast fyri Sýria og Aleppo
Tað hevur eydnast okkum at fáa syriska læknan Haifaa Awad til Føroya á vitjan. Hesaferð eru ørindi hennara, at greiða frá sínum upplivingum, tá hon arbeiddi á sjúkrahúsi í Syria undir borgarakrígnum. Haifaa er 30
At liva við sálarsjúku
Mikukvøldið 7. desembur skipar bituff fyri áhugaverdum Temakvøldi um, hvussu tað er at liva við sálarsjúku tætt inn at kroppinum, og hvussu man sum familja, vinir og onnur avvarandi, skulu bera seg at tá, ið
september 2016
Føroyska rokksøgan framførd í Løkshøll
15. oktober kl. 20 verður Føroyska Rokksøgan framførd í Løkshøll. Talan er um eina søguliga konsert, har nøkur av okkara fremstu tónleikanøvnum gjøgnum tíðirnar fara á pall saman við væl upplagda húsorkestrinum. Kom við á
Børn og uppaling 2016
Hóskvøldið 27. oktobur í Mentanarvikuni í Runavík skipar nýggja fyritøkan bituff fyri spennandi og áhugaverdum temakvøldi í Løkshøll við heitinum Børn og uppaling í 2016. Sunneva Mohr, námsfrøðingur, fer at hava innleiðandi fyrilestur, sum viðgerð
februar 2016
Ársfrágreiðing fyri 2015
2015 var enn eitt hendingaríkt ár í Løkshøll. Sólin sløknaði, vit høvdu konsert í myrkrinum, og so hildu vit eina rimmar VEITSLU. Kringvarpið sendi beinleiðis spurnarkapping úr Løkshøll, og vit hýstu eini stórari norðurlendskari ráðstevnu.


text:
Stuðul til vinnugransking
Í næstum fer Granskingarráðið at lýsa eftir umsóknum um stuðul til vinnugransking. Talan er um eina oyramerkta upphædd á umleið 3 mill. kr., sum kann verða latin til vinnugranskingarverkætlanir.
Peningurin til hesa stuðulsskipan kemur úr Minningargrunninum fyri Dánjal Niclasen. Hetta er grunnur, sum varð stovnaður í 1976 við tí endamáli at stuðla ungum føroyingum til víðari útbúgving innan fiskivinnu. Grunnurin hevur verið óvirkin, síðani virksemið hjá Føroya Fiskasølu steðgaði.
Nevndin fyri grunnin hevur í samskifti við Granskingarráðið nú gjørt av at avtaka grunnin og lata Granskingarráðnum peningin. Treytin er, at útlutan av játtan skal verða gjørd við almennum endamáli, føroyskum vinnulívi at gagni, soleiðis sum tað var ásett í upprunaligu viðtøkunum.
Meira verður at frætta um møguleikar, treytir og umsóknarfreist í næstum.
Tilvildarlig mynd


text:
Michael Schober er týskur høvundur og myndprýðari. Hann er føddur í 1966 í Bayreuth og býr í Hersbruch við konu og børnum.
Hann gekk á Fakháskúla í Nürnberg og tók prógv haðani í 1990.
Hann fór síðan at arbeiða sum myndprýðari og málari. Hann hevur givið út fleiri barnabøkur og hevur eisini gjørt filmar til barnasjónvarp.
Hann sigur seg hava nógva gleði av at arbeiða fyri børn og heldur tað vera sera týðandi at bøkur kunnu setast sum mótvekt til sjónvarp og aðrar nýggjar miðlar.
Útgávur:
2008 Gævi eg var eitt villini fár
Heimasíða:
www.michael-schober.de


text:
Øri og Tvøri kjakast um blokkstuðulin. Blokkstuðulin verður altíð gjørdur til ein stóran part av føroyska búskapinum, sum vit ikki kunnu vera fyri uttan. Hetta passar als ikki. Blokkstuðulin er einans 4,62% av Føroyska búskapinum, og tað er lítið, tá hugsa verður um allar møguleikar, sum loysing hevur við sær!
Fleiri filmar koma næstu vikurnar!
Um Føroyar kundu vunnið fleirfalt meira í samstarvið við onnur lond, enn í einum avmarkandi stirvnum starvið við Danmark, skulu vit so ikki tað?
Tann peningur, vit fáa frá Danmark árliga, er umleið 4,6 % av føroyska búskapinum. Tað er 460 krónur av hvørjum 10.000 krónum, sum føroyingar sjálvir vinna. Tá hugsað verður um, at eitt nú uttanríkismál eru á donskum hondum og vit tí tapa nógvar møguleikar at vinna meira, er 460 krónur av hvørjum 10.000 tá ikki øgiliga lítið?
Sjálvur Sambandsflokkurin á fólkatingi gjørdi í 2014 eina kanning, sum vísti at Føroyar kundu vunnið 6 milliardir meira, bara fyri fiskin, um vit høvdu betri samstarv við eitt nú ES og aðrar marknaðir. Men tey nevndu onki um, at ES, EFTA og aðrir felagsskapur vilja ikki samstarva á fullum støði við Føroyar, um vit ikki eru eitt sjálvstøðugt land. Bara "ordilig" lond kunnu verða limir í eitt nú EFTA.
Um vit kunnu skifta 460 krónur av hvørjum 10.000 út, við 6 milliardir, um vit samstarva longur út í heim, enn bara til Danmarkar, kostar loysing tá?


text:
28. mars 2017Nr. 29
Kunngerð um elektroniskar fráboðanir fyri fiskifør undir norskum og íslendskum flaggi í føroyskum sjógvi
Við heimild í § 9, stk. 1, nr. 4, § 32, stk. 2, § 36, stk. 2, § 40, stk. 1, nr. 1 og § 40, stk. 2 og 3 í løgtingslóg nr. 28 frá 10. mars 1994 um vinnuligan fiskiskap, sum broytt við løgtingslóg nr. 58 frá 2. juni 1995, løgtingslóg nr. 50 frá 20. mai 1996, løgtingslóg nr. 133 frá 9. august 1997, løgtingslóg nr. 69 frá 18. august 1998, løgtingslóg nr. 58 frá 27. apríl 2001, løgtingslóg nr. 80 frá 8. mai 2003, løgtingslóg nr. 106 frá 17. august 2009 og løgtingslóg nr. 107 frá 3. november 2016, verður ásett:
Virkisøki
§ 1. Henda kunngerð er galdandi fyri fiskifør og før undir norskum og íslendskum flaggi, sum hava loyvi frá føroyskum myndugleikum at fiska, umskipa og taka ímóti fiski í føroyskum sjógvi.
Elektroniskar fráboðanir
§ 2. Fiskifør og før, sambært § 1, skulu senda fráboðanir sambært §§ 4-10 í hesi kunngerð elektroniskt til Vørn umvegis fiskiveiðieftirlitsmyndugleikan í flagglandinum.
Stk. 2. Áðrenn komið er í føroyskan sjógv, skal skipari á fiskifari, sambært § 1, tryggja sær, at farið er útgjørt við fjarskiftisútgerð og forriti til at senda fráboðanir, sambært hesi kunngerð, sjálvvirkandi, harundir, at Vørn kann móttaka elektronisku fráboðanirnar, og at farið móttekur váttan fyri móttøku frá Vørn umvegis flagglandið. Yvirlit yvir fráboðanir, fevndar av hesi kunngerð, er lýst í skjali 1.
§ 3. Áðrenn komið er í føroyskan sjógv, skal skipari á fiskifari, sambært § 1, tryggja sær, at fiskifarið er útgjørt við virkandi fylgisveina eftirlitsútgerð, vessel monitoring system, sum sendir knattstøðufráboðanir við upplýsingum um samleika hjá farinum, knattstøðu, kós og ferð, umframt klokkutíð, tá mátingarnar eru gjørdar. Fiskiskapur kann ikki byrja, fyrr enn skipið hevur fingið váttan frá Vørn um, at fylgisveina eftirlitsútgerðin, og fjarskiftisútgerðin og forrit, sambært § 2, stk. 2, virka.
Fráboðan um, at fiskiskapur byrjar, COE
§ 4. Fiskifør, sambært § 1, sum hava loyvi at fiska í føroyskum sjógvi, skulu, áðrenn komið verður í føroyskan sjógv, senda fráboðan um, at fiskiskapur byrjar, COE. Fráboðanin skal innihalda upplýsingar, sum nærri ásett í skjali 2, nr. 1 og 2 í somu raðfylgju, sum ásett í skjølunum, og fráboðanin skal gjølla greina veiðuna umborð, tá fiskifarið kemur í føroyskan sjógv.
Stk. 2. Fráboðanin, sambært stk. 1, skal sendast, í fyrsta lagi 12 tímar og í seinasta lagi 1 tíma, áðrenn komið verður í føroyskan sjógv.
Fráboðan um dagliga veiðu og virksemi í hesum sambandi, DCA
§ 5. Fiskifør, sambært § 1, sum hava loyvi at fiska í føroyskum sjógvi, skulu senda dagliga veiðifráboðan, ið gjølla greinar veiðuna og virksemið í hesum sambandi hjá farinum, DCA. Fráboðanin skal hava upplýsingar, sum nærri ásett í skjali 2, nr. 1 og 3.
Stk. 2. Fráboðanin, sambært stk. 1, skal sendast minst eina ferð um samdøgrið, eftir at fiskifarið eigur at hava sent fráboðan, sambært § 4, COE, ella fráboðan sambært § 7, DEP. Fráboðanin skal sendast í seinasta lagi kl. 23:59 UTC. Fráboðanin skal innihalda upplýsingar um alla veiðuna, sum er veidd millum kl. 00:00 og 23:59 UTC.
Stk. 3. Um farið byrjar nýggjan túr innan sama samdøgur, sum ein fráboðan sambært stk. 1 er send, skal nýggj fráboðan sendast áðrenn kl. 23:59 UTC.
Stk. 4. Fráboðanin, sambært stk. 1, skal sendast eina ferð um samdøgrið, hóast eingin veiða er síðan seinastu fráboðan.
Stk. 5. Fráboðan, sambært stk. 1, skal altíð sendast áðrenn:
1) fráboðan um, at fiskiskapurin er endaður, COX, sambært § 8,
2) fráboðan um, at komið er á eftirlitsstað, CON, sambært § 9,
3) fráboðan um komu í havn, POR, sambært § 6.
Stk. 6. Tá eftirlitsmyndugleikin boðar frá, at hann kemur umborð at fremja eftirlit, skal fráboðanin sambært stk. 1 altíð sendast, áðrenn myndugleikin kemur umborð.
Stk. 7. Upplýsingarnar, sambært blokk B í skjali 2, nr. 3, skulu skrásetast fyri hvørt hál, setu ella kast og skulu skrásetast, so hvørt sum setan, hálið ella kastið er liðugt. Til ber at skráseta fleiri enn eitt hál, setu ella kast samstundis. Hálið, setan ella kastið byrja, tá ið reiðskapurin fer í sjógvin og endar, tá ið hann kemur umborð aftur á farið. Fiskifør, ið royna við línu ella gørnum, kunnu tó skráseta sambært blokk B fyri hvørt samdøgur undir einum.
Fráboðan um komu í havn, POR
§ 6. Fiskifar, sambært § 1, sum gevst at fiska og siglir í havn, uttan at fara úr føroyskum sjógvi, skal senda fráboðan um komu í havn, POR. Fráboðanin um komu í havn skal hava upplýsingar, sum nærri ásett í skjali 2, nr. 1 og 4.
Stk. 2. Fráboðan, sambært stk. 1, skal sendast í minsta lagi 2 tímar frammanundan komu í havn. Fráboðanin skal sendast, hóast eingin veiða er umborð.
Stk. 3. Um fiskifar, sambært stk. 1, siglir úr havn fyri at fara úr føroyskum sjógvi, uttan ætlanir um at byrja fiskiskap aftur í føroyskum sjógvi, er ikki neyðugt at senda fleiri fráboðanir.
Fráboðan um at sigla úr havn, DEP
§ 7. Fiskifar, sambært § 1, sum siglir úr føroyskari havn við ætlan um at fara til fiskiskap í føroyskum sjógvi, skal senda fráboðan um at sigla úr havn, DEP. Fráboðanin skal innihalda upplýsingar, sum nærri ásett í skjali 2, nr. 1 og 5.
Stk. 2. Fráboðanin, sambært stk. 1, skal sendast í seinasta lagi 2 tímar eftir, at farið er úr havn, og altíð áðrenn fiskiskapurin byrjar. Fráboðanin skal sendast uttan mun til, um fiskifarið hevur lagt veiðu upp ella ikki.
Fráboðan um, at fiskiskapur endar, COX
§ 8. Fiskifar, sambært § 1, sum gevst at fiska og ætlar sær at sigla úr føroyskum sjógvi, skal senda fráboðan um, at fiskiskapur endar, COX. Fráboðanin skal hava upplýsingar, sum nærri ásett í skjali 2, nr. 1. og 6.
Stk. 2. Fráboðanin, sambært stk. 1, skal sendast, í fyrsta lagi 8 tímar og í seinasta lagi 2 tímar, áðrenn siglt verður úr føroyskum sjógvi. Fráboðan skal altíð sendast, áðrenn fráboðan um at sigla til eftirlitsstað, CON, sambært § 9, er send.
Fráboðan um at sigla til eftirlitsstað, CON
§ 9. Fiskifar, sambært § 1, sum sambært aðrari kunngerð er álagt at sigla til eftirlitsstað, tá siglt verður í føroyskan sjógv ella úr føroyskum sjógvi, skal sigla til eitt av teimum í skjali 4 nevndu eftirlitsstøðum, og senda fráboðan hesum viðvíkjandi, CON.
Stk. 2. Fráboðanin, CON, sambært stk. 1, skal innihalda upplýsingar, sum nærri ásett í skjali 2, nr. 1 og 7, og skal sendast sambært teimum tíðarfreistum, sum eru ásettar í kunngerðini, sum áleggur fiskifarinum at sigla til eftirlitsstað.
Stk. 3. Fiskifar, sum landar í føroyskari havn, skal tó ikki boða frá sambært stk. 1.
Stk. 4. Fiskifar, sum eftir fráboðan sambært stk. 1 fær boð frá Vørn um at sigla beinleiðis á fiskileið ella úr føroyskum sjógvi, skal tó ikki sigla til eftirlitsstað sambært stk. 1.
Fráboðan um umskiping og móttøku av veiðu, TRA
§ 10. Fiskifar, sambært § 1, við loyvi at umskipa, sum skal lata veiðu, skal senda fráboðan um umskiping av veiðu, TRA. Fráboðanin skal sendast, í seinasta lagi 24 tímar, áðrenn umskipingin kann fara fram.
Stk. 2. Far, sambært § 1, við loyvi at taka ímóti veiðu, sum skal taka ímóti veiðu frá fiskifari, skal senda fráboðan um móttøku av veiðu, TRA. Fráboðanin skal lastast í seinasta lagi 1 tíma eftir, at veiðan er umskipað.
Stk. 3. Fráboðanin, TRA, sambært stk. 1 og 2, skal innihalda upplýsingar, sum nærri ásett í skjali 2, nr. 1. og 8.
Váttan fyri móttøku av fráboðan, RET
§ 11. Móttøka av fráboðanum eftir hesi kunngerð verður sjálvvirkandi váttað við einari talgildari váttanarfráboðan, RET. Um fráboðanin er rætt fráboðað, verður hon harafturat váttað sum góðkend, ACK. Um fráboðanin ikki sjálvvirkandi verður váttað ella ikki kann góðkennast, verður sjálvvirkandi fráboðan send um, at fráboðanin ikki kann góðkennast, NAK. Fráboðanin, RET, skal innihalda upplýsingar, sum nærri ásett í skjali 7.
Stk. 2. Fráboðanir, sambært hesi kunngerð, eru ikki móttiknar, fyrr enn fráboðanin er góðkend við afturmeldingini ACK.
Rættingar og afturtøkur av fráboðanum
§ 12. Til ber at rætta fráboðan sambært § 5, DCA. Til ber einans at rætta í fráboðanini til kl. 12:00 UTC dagin eftir, at fráboðanin varð send. Tað ber ikki til at rætta fráboðanina eftir, at fráboðan um, at fiskiskapur steðgar, COX, er send, ella eftir, at fráboðan um komu í havn, POR, er send.
Stk. 2. Til ber at taka aftur fráboðanir sambært § 4, COE, § 6, POR, § 7, DEP, § 8, COX, § 9, CON og § 10, TRA, við at senda nýggja fráboðan við frámerki um afturtøku. Frámerki um afturtøku merkir, at fyrra fráboðanin verður strikað. Fráboðanin um afturtøku skal hava sama fráboðanarnummar, RN kodu, sum fráboðanin, sum ætlanin er at taka aftur, hevur. Síðan verður nýggj fráboðan send við nýggjum fráboðanarnummari.
Stk. 3. Til ber einans at taka aftur ella rætta fráboðan um, at fiskiskapur byrjar, COE, sambært § 4, áðrenn komið er inn í føroyskan sjógv. Til ber einans at gera rættingar um veiðinøgd, OB.
Stk. 4. Til ber einans at taka aftur fráboðan um komu í havn, POR, sambært § 6, áðrenn komið er í havn.
Stk. 5. Til ber einans at taka aftur fráboðan um at sigla úr havn, DEP, sambært § 7, áðrenn fiskiskapurin byrjar.
Stk. 6. Til ber einans at taka aftur fráboðan um, at fiskiskapur steðgar, COX, sambært § 8, áðrenn siglt verður úr føroyskum sjógvi.
Stk. 7. Til ber einans at taka aftur fráboðan um at sigla til eftirlitsstað, CON, sambært § 9, áðrenn komið er til eftirlitsstaðið.
Stk. 8. Til ber einans at taka aftur fráboðan um umskiping og móttøku av veiðu, TRA, sambært § 10, áðrenn umskipingin er byrjað.
Tekniskt brek
§ 13. Um tekniskt brek er á útgerð, sambært § 2, skal Vørn hava boð um støðuna, sum síðani samskiftir um fráboðanir við viðkomandi flagglandsmyndugleika sambært avtalu millum londini.
Stk. 2. Farið kann ikki byrja nýggjan túr, fyrr enn útgerðin, sambært § 2, aftur er virkin.
Revsing
§ 14. Brot á §§ 2-5, § 6, stk. 1 og 2, §§ 7-10 og § 13, stk. 2 verða revsað við sekt, er ikki harðari revsing ásett eftir aðrari lóggávu.
Stk. 2. Er brotið framt av partafelag, smápartafelag, lutafelag ella líknandi, kann felagið sum slíkt verða revsað við sekt.
Gildiskoma
§ 15. Kunngerðin fær gildi fyri fiskifør undir norskum flaggi, sum fiska í føroyskum sjógvi, dagin eftir, at hon er kunngjørd.
Stk. 2. Kunngerðin fær gildi fyri fiskifør undir íslendskum flaggi, sum fiska í føroyskum sjógvi, 1. juli 2017.
Fiskimálaráðið, 28. mars 2017
Høgni Hoydal (sign.)
landsstýrismaður
/ Rógvi Reinert (sign.)
Skjal 1
Yvirlit yvir fráboðanarsløg
Skjal 2
Fráboðanir
1) Upplýsingar og uppseting av dátum, sum verða nýttar í samskiftinum millum fiskiveiðieftirlitsmyndugleikar (FMC)
2) Fráboðan um, at fiskiskapur byrjar, COE
Uppseting á fráboðanunum, sum verða sendar millum fiskiveiðimyndugleikarnar
3) Fráboðan um veiðu og virksemi í hesum sambandi, DCA
Uppseting á fráboðanunum, sum verða sendar millum fiskiveiðimyndugleikar
4) Fráboðan um komu í havn, POR
Uppseting á fráboðanunum, sum verða sendar millum fiskiveiðimyndugleikar
5) Fráboðan um at sigla úr havn , DEP
Uppseting á fráboðanunum, sum verða sendar millum fiskiveiðimyndugleikar
6) Fráboðan um, at fiskiskapur endar, COX
Uppseting á fráboðanunum, sum verða sendar millum fiskiveiðimyndugleikar
7) Fráboðan um at sigla til eftirlitsstað, CON
Uppseting á fráboðanunum, sum verða sendar millum fiskiveiðimyndugleikar
8) Fráboðan um umskiping, TRA
Uppseting á fráboðanunum, sum verða sendar millum fiskiveiðimyndugleikar
Skjal 3
ISO-3 landakoda
Skjal 4
Listi yvir føroysk eftirlitsstøð
Skjal 5
Listi yvir undirheiti á fiskasløgum at nýta í SS teiginum í DCA-fráboðanini
Skjal 6
Høvuðsvirksemi hjá skipinum
*Høvuðsvirksemi í DCA-fráboðan er altíð FIS, um farið tekst við fiskiskap.
Skjal 7
Móttøkufráboðan, RET
Snið at nýta í samskifti millum fiskiveiðieftirlitsmyndugleikar, FMC
1) Bert krav, um talan er um partroling.
2) Bert kravt fyri trolfiskiskap.
3) Bert kravt, um tað eru trupulleikar.
4) Bert kravt, tá pumpað verður frá øðrum fiskifari.
5) Bert kravt fyri fiskiskap við gørnum ella línu.
6) Bert kravt, um dátuluturin AC er FIS og veiðan FIS inniheldur nakað av sløgunum, sum eru lýst í skjali 5.
7) Bert kravt, um landað verður.
8) Valfrítt í fráboðan sum móttakandi skip senda eftir umskipan.
9) Valfrítt í fráboðan sum móttakandi skip senda eftir umskipan.
10) Valfrítt í fráboðan sum móttakandi skip senda eftir umskipan.
11) Valfrítt í fráboðan sum móttakandi skip senda eftir umskipan.
12) Bert krav í fráboðan frá skipinum sum letur veiðu.
13) Bert krav í fráboðan frá skipinum sum tekur ímóti veiðu.
14) Krav fyri skipið sum letur, um umskipað verður við land.
15) Einans krav, um SQ er latið fyri fráboðanina frá farinum.
16) Einans krav, um tað eru villur í móttiknu fráboðanini.
17) Einans krav, um RX er latið fyri móttiknu fráboðanina.


text:
Føroya Heimavirkisfelag!
Føroya Heimavirkisfelag varð stovnað í 1986. Einki felag av slíkum slag var í Føroyum tá, men vóru fleiri lokal feløg, ið seldu heimavirkaðar lutir, t.d. Norðoya Heimavirki, Eysturoyar Heimavirki, Føroyskt Heimavirki og Suðuroyar Heimavirkið. Høvuðsorsøkin til at stovna eitt landsumfatandi heimavirkisfelag var at koma formliga upp í Nordens Husflidsforbund. Íhesum felagsskapinum hevur hvørt landi sær formansskapin i trý ár, og í sambandi við yvirhandanina av formanskapinum er triðja hvør ár heimavirkisting. Eisini skipar hesin felagsskapurin fyri heimavirkislegum hjá teimum ymisku londunum eftir tørni.
Nevndin í Føroya Heimavirkisfelag:
Margretha Hermansen, formaður
Eydna Mikkelsen næstformaður og limalisti
Gunnbjørg Danielsen skrivari
Sonja Ziska peningarøkil
Anja Petersen limakort
Poula Hansen eykalimur


text:
Hvat er Leikarafelagið?
Leikarafelag Føroya er fakfelagið hjá yrkissjónleikarum og yrkislærdum leikhúsfólki í Føroyum.
Høvðusendamálið er at menna føroyska yrkisleiklist, og styrkja um støðuna hjá leiklistini í samfelagnum.
Eitt av málunum við fakfelagnum er at savna øll tey í eitt felag, sum hava fingið sær útbúgving innan sjónleikarayrki. Tað vil siga ljóð- og ljósteknikarar, leiklistafrøðingar, pallsniðgevar, leikstjórar og sjónleikarar.
Okkara uppgáva er at umboða limir okkara í sáttmálasamráðingum, og veita teimum hjálp og ráðgeving og stuðla teimum í teirra rættindum, umframt at samskifta við útlendsk feløg og altjóða felagskapir á leiklistarliga økinum.
Arbeiðsøki hjá felagnum er allur yrkissjónleikur; leikstjórn; útvarpsleikir og upplestur; sjónvarpsleikir og upplestur; film; leiklistafrøði; undirvísing og skeiðvirksemi; lýsingar; undirhald og annað leikhúsyrki.
Samstarv
Leikarafelag Føroya er limur í Listafólkasambandi Føroya, stytt LISA. LF hevur 1 lim at umboða seg í umboðsmannaráðnum hjá LISA.
Eisini velir Leikarafelag Føroya 3. hvørt ár lim at umboða felagið í Leiklistaráðnum.
Leikarafelag Føroya samstarvar eisini við norðurlendsk sjónleikanetverk. Nordic Network for The Performing Arts, sum er felagsskapur fyri øll leiklistasambond í Norðurlondum.
Harumframt er Leikarafelagið við í arbeiðnum hjá Nordisk Skuespillerråd, stytt NSR, sum er felagsskapur fyri leikarafeløg í Norðurlondum.
Onnur umboðan gjøgnum LISA:
- Úrvalsnevndin hjá Listaleypinum
- Heiðurslønarnevndin undir MMR
- Umboðsmannaráðið í Norðurlandahúsinum


text:
Ongin hassj-flokkur herfrá!
Lat meg sláa tað fast, við kvestum og spískaðum stáldragarum, at Hallur Hjalgrímsson Djurhuus ikki hevur í hyggju at seta á stovn ein hassj-flokk sum in.fo leggur upp til.
Haldi at áðrenn tey misstolka tað eg, Hallur Hjalgrímsson Djurhuus, segði í Góðan morgum Føroyar á KVF, kundu tey líka sett seg í samband við meg, fyri at fingið av ella ásanna, um tað var so.
Hallur Hjalgrímsson Djurhuus vil hava løgtingið at gera tað sum er rætt at gera, hvørt sum eitt minimum er at legalisera kannabis sum heilivág.
Vit liva í dag í einum landi, sum stillar illa sjúk fólk fyri dómstólar; tað er sjálvsagt Klaksvíks kvinnuna, Gunnvá Tróndardóttir Joensen ið eg sipi til her, fyri at hava innflutt 25 sjokolátabønir úr Danmark við kannabis í, og tað er ikki ok. eg haldi, at hassj er eitt ljótt umboð fyri eina so vakra og hjálpsama plantu, sum kannabis plantan er.
Tá tað er sagt, so haldi eg eisini, at hassj er ein andstyggjilig avleiðing av einum kannabis forboði sum ongantíð hevur, og ongantíð fer at rigga.
Einasta gongda leiðin er at avkriminalisera, regulera og síðani legalisera kannabis plantuna.
Sum støðan er nú, ger forboði tey sum nýta tað til kriminell, og ger tey sum innflyta tað til millióningar; er tað ok?
Eg eri sjálvur í tí “hepnu” støðu, at tað rúsevni eg innímillum nýti, longu er legalt. Eg sipi til alkohol, og eg kann keypa og nýta tað tá og sum tað passer mær.
Og okkurt er sum sigur mær, at tað eisini er “yndis” rúsevni hjá nógvum av teimum sum sita á okkara høga tingi, tí alkohol-lóggávan verður við jøvnum millumbilum liberalisera enn meiri.
Eisini er tað eitt rúsevni ið hevur nógvar lagnur uppá samvitskuna, og hevur lagt nógvar familjur í skeljasorð. Haldi ikki at nakar kann siga tað um kannabisbannið.
So tá nógv av teimum sum sita á tingi, tosa um at fólk kunnu gerast bundin av kannabis, so síggi eg tað sum fávitsku, eitt “spæl fyri gallarínum”, og dupulmoralskt sum dagurin er langur.
Tey eru líka bundin av alkoholi, sum vanligi rekreativi brúkarin av kannabisi, er av sama.
Haldi nú uppat við dupulmoralinum og vrøvlinum, og geri tað tit eru vald til, geri tað sum er sømiligt og rætt at gera ... um ikki annað so í hesum málinum.
Við virðing
Hallur H. Djurhuus
Meiningar og hugleiðingar ið verða bornar fram í hesum lesarabrævið, umboða ikki meiningar, áskoðanir ella sjónarmið hjá leiðsluni í R7 Kringvarp.
Mest lisið í farnu viku
Rák (6) - Mannarættindi verða brotin í Føroyum og í Danmark, tá tað snýr seg um sálarligan harðskap
Video - Vardø er ein óhugnaligur býur
Dreingirnir úr Gøtu sleppa at halda fram í skúlanum við Løkin
Útflutningurin av makreli og sild er nógv minkaður
Aling á landi verður ein avbjóðing fyri føroyska alivinnu
Nýggjur kupil verður reistur á Sornfelli
Skógarmotta funnin á seyði í Føroyum
Bilsølustevna í SALT á Drelnesi
Rák (6) - Urtagott
Løtan er ikki røtt
Gjørd av byggiblokkum
Doyði av e-sigarettini
Hetta kann ikki góðtakast
Hugnaløtan (21) - Gestur: Lasse Klein
Forða fyri at manningarnar koma at bera kostnaðin
Opið hús á Kambsdali í sambandi við at FabLab verður alment tikið í nýtslu
Konsert við Siloakórinum
Reyðmaðkurin hvørvur úr troyttari jørð
So ymisk og tó
Hamas: 50 av teimum sum mánadagin lótu lív í Gaza, vóru okkara limir
Nær var tað?
Leivur Frederiksen tippar
Mikkel skal føða
Naddoddur, eitt virkið bátafelag
Samband
Postboks 226
FO-600 Saltangará


text:
Bókaforlagið Ungu Føroyar varð stovnað 1949. Sigrið av Skarði Joensen (1908-1975) fór tá undir at geva bøkur undir navninum á tí fyrsta føroyska barnablaðnum, sum faðir hennara Símun av Skarði gav út 1907-1910, 1914-1915.
Tvær bøkur komu út tað fyrsta árið, 1949, stuttsøgusavnið Søgubókin og sjónleikurin Víkingarnir á Hálogalandi.
Søgubókin var fyrsta stuttsøgusavnið á føroyskum. Í henni vóru nýskrivaðar føroyskar søgur og týddar samtíðarsøgur eftir heimskendir høvundar: upprunaligar søgur eftir Andreu Reinert (1894-1941) og brøðurnar Sigurð (1911-1993) og Sjúrð Joensen (1913-1990). Ein týdd søga um frælsisrembingarnar í India eftir Tagore (1861-1941) og ein onnur eftir amerikanan Chief Buffalo Child Long Lance (1890-1932), ið var kendur talsmaður fyri rættindum indiana. Síðan eisini 3 yrkingar eftir Tummas Djurhuus og søgur úr Sagnum og ævintýrum og Túsund náttum og eini. Týðarar vóru Valdemar Dalsgaard, Per Mohr, Fraser Eysturoy og Sigurð Joensen. Janus Kamban hevur gjørt permumyndina og dramatiska mynd til psýkospenningssøguna “Dreymurin” eftir Andreu Reinert.
Søgubókin er lítil í vavi men mikil í anda. Chr. Matras rósti henni í Útiseta, men fýltist tó á, at evnið var so blandað, bæði barnasøgur og vaksnamannasøgur.
Leikurin Víkingarnir á Hálogalandi var fyrsti leikur Ibsens á føroyskum. Í 1928 vóru 100 ár, síðan Ibsen varð føddur. Tá hevði Símun av Skarði grein um hann í Varðanum. Seinni týddi Símun allan leikin uttan “Drápu Ørnulfs”, tí hana týddi Janus Djurhuus.
At geva sjónleikir út, upprunaligar eins væl og týddar, var ikki nýtt, tí tað var siðvenja í føringafelagstíðini, tá ið sjónleikir og sangir vóru týdningarmestu bókmentatekstsløgini. Sjónleikir vóru miðil í lívligum rensli og samskifti og vóru pallsettir víða um landið. Tingakrossur dreiv á at geva teir út, í 1905 komu t.d. sjónleikirnir hjá Rasmusi Effersøe í einum bindi og sama ár Jákup á Møn eftir Sigrid Niclasen og Vár eftir Símun av Skarði saman í bók.
Andlitsgreinin, sum dagar fram í fyrstu bókunum, hevur hildið sær, tí enn leggja Ungu Føroyar dent á dygdarbøkur fyri børn og vaksin, upprunaligar føroyskar og týddar, vandaligan málburð og gott prent.
Í seinni tíð hava Ungu Føroyar sett sær spor í undirvísingargeiranum.
Hugtøk í bókmentafrøði 2009 (1.útg. á Sprotanum 1998), sum Turið Sigurðardóttir ritstýrdi, er uppslagsbók um bókmentafrøðilig hugtøk, ætlað hægri skúlum og almenningi. Hon liggur nú á heimasíðuni hjá Ungu Føroyum og verður dagførd so líðandi. Ætlanin við bókini er at lætta um fatanina, tá ið næmingar lesa útlendskar lærubøkur og ástøði um bókmentafrøði. Somuleiðis at gera tað lættari at skifta orð og skriva um bókmentir og bókmentaástøði á trivaligum føroyskum máli.
Í 2013 kom út Klípið eftir Bergljót av Skarði, venjingar, týðingar til enskt og úr enskum og uppgávur í setningsbygging. Klípið fylgir neyvt mállæruni Lær teg enskt eftir Unu Poulsen og Ásu Hátún. Klípið kom út í 2.útg. í 2016.
Í 2016 kom út Vælkomin. Føroyskt sum fremmandamál, byrjanarstig eftir Bergljót av Skarði. Hon er ætlað fólkum, sum eru flutt til Føroya úr øðrum londum enn Norðurlondum. Bergljót undirvísir útlendingum í føroyskum í Tórshavnar kvøldskúla.
Árini 2011-2016 góvu Ungu Føroyar út 5 bøkur við “Stjørnudusti” úr føroyskum yrkingum. Tær eru úrval av ávikavist 1)yrkingum frá 1800-2000, 2)kærleiksyrkingum, 3)móðurmyndum, 4)yrkisyrkingum og 5)yrkingum um børn. Hetta eru skreytútgávur í lítlum broti, 11x15 cm, ætlaðar m.a. sum gávubøkur.
Í 2015 kom smábókin Sláið ring. Kvæði vísur og skjaldur til barnadans við einum úrvali av teimum best umtóktu yrkingunum til barnadans, men harumframt einum nýggjum kvæði eftir Berljót av Skarði um Risan og Kellingina. Henda smábókin seldist upp og kom í 2.útg. í 2016, og nú var eitt nýtt kvæði komið aftrat, “Kongadóttirin í Nólsoy”, eisini eftir Bergljót av Skarði.
Karin Boye
Í 1994 góvu Ungu Føroyar út ta gomlu ferðabókina hjá Sigerti Patursson í týðing eftir Sigrið av Skarði Joensen. Myndirnar úr upprunaligu donsku útgávuni frá 1901 eru við. Á ferð í Sibiriu kom út í 2.útg. í 2016.
Í 2011 kom Jákupsvegurin eftir Bergljót av Skarði út. Hon sigur frá tí ævintýrligu vallaraferðini, sum Bergljót fór í 2010 saman við tveimum systrum eftir tí gomlu pílagrímsgøtuni Camino úr Runsival til Santiago de Compostela og Fisterra.
Eitt heiðurspláss hjá Ungu Føroyum hava søgurnar um lítla Sjúrð eftir Sigurð Joensen. Tær hava verið á skránni heilt síðan 1949, serliga Kálvamuan, sum stóð í Søgubókini, og nú er komin í hálendskari týðing eftir Fridu S. Johannessen, Het Kalfje, 2017, við myndunum hjá Zachariasi Heinesen. Amerikanska týðingin The Calf eftir Matthew Landrum kom í 2013, italska týðingin Il vitellino eftir Gianfranco Contri í 2015 og Kippekalven í týðing eftir Hanne Jacobsen somuleiðis í 2015. Søgurnar um lítla Sjúrð eru sjey tilsamans: Kálvamuan, Gráa dunna, Lambamæið, Heimalambið, Smálombini, Hvíti tarvur og Lítli Sjúrður á látrinum. Í 1991 kom kasettubandið Tvær søgur, har høvundurin lesur Kálvamuuna og jólasøguna Stjørnueyga eftir Z. Topelius.
Ungu Føroyar hava eisini givið út týddar skaldsøgur fyri stór børn. Tær eru Systrarnar undir Steinum eftir hálendska høvundin Marc de Bel, sum Frida S. Johannessen týddi 2007; Børn eru skilafólk eftir íslendingin Stefán Jónsson, Turið Sigurðardóttir týddi 2012 og Mangt stuttligt kann henda 2015 eftir sama høvund og týðara.
Bøkur, sum tóku tráðin upp frá Søgubókini, eru sjey ymisk søgusøvn. Elstar av teimum eru smábøkurnar Oyvindur og aðrar søgur 1962, Ur mítt og aðrar søgur 1965 og Smiðurin svarti 1968, sum Sjúrður Joensen (1947-1995) skrivaði og týddi. Seinni komu hesi stuttsøgusøvnini: Salman Rushdie: Eystur-vestur. Lív Joensen týddi 1994, Halldór Laxness: Veitsla hjá nornafaðir, ymsir týðarar 2007; Thomas Hardy: Konuni til vildar, Sigrið av Skarði Joensen týddi 2009; og Stjørnueyga og aðrar jólasøgur, 2015, við føroyskum og týddum søgum.
Tekstir 1940-1992 eftir Sigurð Joensen (1911-1993) kom út í 1998 við greinum, yrkingum, táttum, ummælum og øðrum, sum lá eftir tá ið savnið Eg stoyti heitt, 1. og 2.bd., kom út á Mentunargrunninum í 1987.
Í 2009 kom bókin Vør. Greinir 1937-1972 eftir Sigrið av Skarði Joensen (1908-1975) við greinum um mál og mentan, søgu og politikk, kvinnurættindi og samtíðarfólk.
Í 1984 kom tann spennandi og serstaka íslendingasøgan Bárðar søga út í týðingini hjá Sjúrði Joensen. Bárðar søga er ein av teimum stuttu íslendingasøgunum og verður mett at vera millum tær elstu.
Sigert, 1994, er stutt ævisøga hjá Sigerti Patursson, bygd á skrivligar og munnligar heimildir og við myndum av honum og frá ferðum hansara. Høvundur er Turið Sigurðardóttir.
Skemtileikurin Kjørbreyt, 1998, eftir Sigurð Joensen er politisk satira. Hann varð spældur í Føroyingafelag í Keypmannahavn á føstuinngangi 1941.
Tvær skaldsøgur eftir Halldór Laxness eru útkomnar hjá Ungu Føroyum. Tær eru Íslandsklokkan, 1996, í týðing eftir Sigurð Joensen. Fyrsti partur av Íslandsklokkuni kom í skúlaútgávu í 1997, Skúlabókagrunnurin og Ungu Føroyar góvu út. Salka Valka í týðing eftir Turið Sigurðardóttur kom í 2.útg. 2005. Týðingin kom upprunaliga út í tveimum pørtum, 1.partur 1972 og 2.partur 1978 á Bókagarði.


text:
Konsertummæli
Tað hevur annars verið ein drúgvur og ójavnur vegur fram á mál. Nýggjasta U2 plátan Songs of Innocence varð útgivin í samstarvi við Apple umvegis iTunes. Tað gav at bíta tá útgávan sníkti seg inná snildfonir hjá fólki um allan heim. U2 hava fingið nógvar ábreiðslur fyri hetta stuntið, ið vekir øll tey skeivu hugasambondini í eini tíð við vaksandi eftiransing og minkandi talgildum privatlívi.
Lagt var frá landi við eini hegnisligari rock’n’roll útgávu av “The Miracle (of Joey Ramone)” av Songs of Innocence. Ein sangur um fyrstu Ramones konsertina, ið kveikti teir ungu U2. Óinnballaða rock’n’roll ágrýtnið helt fram við løgum av debutplátuni Boy frá 1980. Bono kunngjørdi bólkin sum “We’re a band from the north side of Dublin”. Hetta hevur hann sagt á øllum konsertunum á I+E túringini, men hesu ferð gav tað afturljóð úr salinum, og fólk tóktust errin av at taka ímóti heimskendu rockstjørnunum á heimavølli.
U2 hevur altíð verið frammarlaga innan innovativa pallseting, og aktuella túringin er einki undantak. Ein stórur skíggi spældi ein avgerðandi leiklut sum konsertin leið. Tó ikki sum bakteppi handan bólkin, men sum ein stórur tvørskurður, ið fór gjøgnum miðjuna av høllini og vísti grafikk og filmsbrot til báðar síður. Hetta merkti, at allir áskoðarar ikki sóu skíggjan líka væl, men tað merkti eisini, at showið bleiv hópin meira dynamiskt og livandi.
Í løtum vóru limirnir inni í sjálvum skíggjanum. Tað var teatralskt, hátøkniligt og bergtakandi, og uppfinnsama pallsetingin var til fulnar nýtt at siga frá inniligum og rørandi søgum úr barna- og ungdómsárunum hjá serliga Bono. Sangir sum “Iris (Hold Me Close)”, “Song For Someone”, “Cedarwood Road” og “Raised by Wolves” av nýggju plátuni fóru beint í hjartað, og tað var ikki frítt, at ein hevði hug at fella eitt tár.
Andaligt og aktivistiskt
Konsertin var býtt í tveir partar – fyrst “Innocence” og síðani “Experience” – við eini “intermission” í miðjuni. Hetta undirstrikaði tað teatralska og tvørlistarliga aspektið í framførsluni. Fyrra helvtin var hin mest sjálvbiografiska, og seinna helvtin var meira alfevnd og politisk. Sum frá leið løgdust tey klassisku U2 hittini afturat, og huglagið í høllini lyfti seg av álvara uppfrá. Var tað gott áðrenn, ja so gjørdist tað alsamt meiri euforiskt. Fólk fóru á føtur, lyftu armar í loft og sungu við av heilum hjarta.
U2: Innocence + Experience Tour
3Arena í Dublin, Írlandi mán. 23/11 og týs. 24/11.
Orðatakið “Leingi er tað, ið væl skal vera” hóskar seg til konsertirnar hjá U2 í Dublin í vikuni. Eftir 9 mánaðir “on the road” við Innocence + Experience vóru U2 loksins komnir heim, og var tað fyrstu ferð í fimm ár, at teir spældu í heimbýnum. Hetta gav sanniliga afturljóð úr salinum, og tað gjørdist ein euforisk og upplyftandi heimkoma.
3Arena í Dublin, Írlandi mán. 23/11 og týs. 24/11.
Orðatakið “Leingi er tað, ið væl skal vera” hóskar seg til konsertirnar hjá U2 í Dublin í vikuni. Eftir 9 mánaðir “on the road” við Innocence + Experience vóru U2 loksins komnir heim, og var tað fyrstu ferð í fimm ár, at teir spældu í heimbýnum. Hetta gav sanniliga afturljóð úr salinum, og tað gjørdist ein euforisk og upplyftandi heimkoma.
Tað hevur annars verið ein drúgvur og ójavnur vegur fram á mál. Nýggjasta U2 plátan Songs of Innocence varð útgivin í samstarvi við Apple umvegis iTunes. Tað gav at bíta tá útgávan sníkti seg inná snildfonir hjá fólki um allan heim. U2 hava fingið nógvar ábreiðslur fyri hetta stuntið, ið vekir øll tey skeivu hugasambondini í eini tíð við vaksandi eftiransing og minkandi talgildum privatlívi.
Hesum hendingum á baki var Bono fyri einum álvarsligum súkkluóhappi í desember í fjør, har hann var illa skaddur í øðrum arminum. Hann varð lagdur undir skurð og kom skjótt fyri seg, men tað er ivasamt hvørt hann nakrantíð fer at spæla gittar aftur. Hann tekur skemtiliga til, at hinir í bólkinum fara neyvan at sakna gittarspælið. Havandi hesi viðurskifti í huga, er tað ótrúligt at síggja henda 55 ára gamla mann á palli aftur, og tiltikna tenorrøddin er framvegis ein av heimsins bestu.
Aftur á slóð
Songs of Innocence er tematiskt hin mest persónliga og heimliga útgávan, ið U2 hava latið úr hondum. Bono heldur fyri, at plátan snýr seg um “first journeys” - fyrsta kærleikan, fyrstu barndómsvinirnar, fyrstu konsertirnar o.s.fr. Tær fyrstu ferðirnar, ið hava lyndi til at rita seg fastar í sinnið. Gøturnar í Dublin vóru karmur um hetta tíðarskeiðið, og tí er býurin ein nærum fullkomin karmur um eina U2 konsert á aktuellu túringini.
Í samband við konsertirnar, vitjaðu vit býin í nakrar dagar, og tað treyt ikki uppá U2 søgur. Áðrenn fyrstu konsertina fóru vit av tilvild inn á hugnaligu familjuriknu pubbina Peter’s Pub í miðbýnum, og tað vísti seg, at U2 høvdu verið á gátt tveir dagar frammanundan. Fryntligi barrvørðurin greiddi frá, at U2 vóru fastir gestir á ungum árum og hava javnan vitjað síðani.
Aftur á slóð
Songs of Innocence er tematiskt hin mest persónliga og heimliga útgávan, ið U2 hava latið úr hondum. Bono heldur fyri, at plátan snýr seg um “first journeys” - fyrsta kærleikan, fyrstu barndómsvinirnar, fyrstu konsertirnar o.s.fr. Tær fyrstu ferðirnar, ið hava lyndi til at rita seg fastar í sinnið. Gøturnar í Dublin vóru karmur um hetta tíðarskeiðið, og tí er býurin ein nærum fullkomin karmur um eina U2 konsert á aktuellu túringini.
Í samband við konsertirnar, vitjaðu vit býin í nakrar dagar, og tað treyt ikki uppá U2 søgur. Áðrenn fyrstu konsertina fóru vit av tilvild inn á hugnaligu familjuriknu pubbina Peter’s Pub í miðbýnum, og tað vísti seg, at U2 høvdu verið á gátt tveir dagar frammanundan. Fryntligi barrvørðurin greiddi frá, at U2 vóru fastir gestir á ungum árum og hava javnan vitjað síðani.
Hýruvognsførarin, ið koyrdi okkum á fyrru konsertina, hevði ongantíð verið á U2 konsert, men kundi tó erpa sær av at hava hoyrt blaðungu U2 royna seg sum gøtutónleikarar á Dandelion Market í sein-70’unum. Eg spurdi henda føraran, hvat írar hugsa um U2 í dag. Hann lýsti tað við prosentum og segði, at eini 50% í hvussu so er dáma partar av tónleikinum, men at eini 60% halda at Bono er ov breiðkjaftaður. Hann legði tó áherðslu á, at hesar báðar hugsanir ikki útiloka hvørja aðra, men eru tvær síður av somu søk.
Hava vit brúk fyri U2 í 2015?
Eg mælti tað ikki hart á hýruvognstúrinum, men meira yvirskipað hevði eg hug at spyrja, hvørt tað er brúk fyri U2 longur. Tað eru hóast alt 35 ár síðani fyrsta U2 plátan kom út, og skjótt hava teir verið til í samfull 40 ár. Í teirri stóru myndini er hetta ikki nakað drúgvt tíðarskeið, men innan rock o.a. populertónleik er tað long tíð. Er tað brúk fyri hesum slagnum av heimskendum “old school” rockbólkum, ið spæla stórfingnan ikoniskan tónleik við stórum hugsjónum? Er tað viðkomandi í eini tíð við talgildari sundurpetting og ótálmaðari einstaklingadyrkan?
Um konsertirnar í 3Arena skulu takast sum ábendingar, so má svarið verða eitt gellandi ja! U2 eru enn sum áður ein treiskliga treytaleys rødd, ið framvegis vil smíða tað vakra og góða burturúr sorg og trega, ið framvegis mótmælir órætti og skeivleikum og framvegis sparkar reyv. Hóast allir limirnir eru farnir um tey fimmti, rocka teir ígjøgnum sum á fyrsta degi. Í roynd og veru tykjast teir óðari og drivnari nú enn áður. Teir munnu hava tikið orðini hjá Dylan Thomas til sín: “Do not go gentle into that good night, Old age should burn and rave at close of day; Rage, rage against the dying of the light.”
Hjartanemandi hi-tech
Í mun til tær seinastu heimstúringarnar, ið vóru uttandura stadion túringar, er Innocence + Experience ein innandura arena túring, tvs. at í hesum førinum vóru “bert” 14.000 fólk á hvørjari konsert. Hetta gav serstakar og - eftir U2 standardi - intimar karmar.
Hjartanemandi hi-tech
Í mun til tær seinastu heimstúringarnar, ið vóru uttandura stadion túringar, er Innocence + Experience ein innandura arena túring, tvs. at í hesum førinum vóru “bert” 14.000 fólk á hvørjari konsert. Hetta gav serstakar og - eftir U2 standardi - intimar karmar.
Lagt var frá landi við eini hegnisligari rock’n’roll útgávu av “The Miracle (of Joey Ramone)” av Songs of Innocence. Ein sangur um fyrstu Ramones konsertina, ið kveikti teir ungu U2. Óinnballaða rock’n’roll ágrýtnið helt fram við løgum av debutplátuni Boy frá 1980. Bono kunngjørdi bólkin sum “We’re a band from the north side of Dublin”. Hetta hevur hann sagt á øllum konsertunum á I+E túringini, men hesu ferð gav tað afturljóð úr salinum, og fólk tóktust errin av at taka ímóti heimskendu rockstjørnunum á heimavølli.
U2 hevur altíð verið frammarlaga innan innovativa pallseting, og aktuella túringin er einki undantak. Ein stórur skíggi spældi ein avgerðandi leiklut sum konsertin leið. Tó ikki sum bakteppi handan bólkin, men sum ein stórur tvørskurður, ið fór gjøgnum miðjuna av høllini og vísti grafikk og filmsbrot til báðar síður. Hetta merkti, at allir áskoðarar ikki sóu skíggjan líka væl, men tað merkti eisini, at showið bleiv hópin meira dynamiskt og livandi.
Í løtum vóru limirnir inni í sjálvum skíggjanum. Tað var teatralskt, hátøkniligt og bergtakandi, og uppfinnsama pallsetingin var til fulnar nýtt at siga frá inniligum og rørandi søgum úr barna- og ungdómsárunum hjá serliga Bono. Sangir sum “Iris (Hold Me Close)”, “Song For Someone”, “Cedarwood Road” og “Raised by Wolves” av nýggju plátuni fóru beint í hjartað, og tað var ikki frítt, at ein hevði hug at fella eitt tár.
Konsertin var býtt í tveir partar – fyrst “Innocence” og síðani “Experience” – við eini “intermission” í miðjuni. Hetta undirstrikaði tað teatralska og tvørlistarliga aspektið í framførsluni. Fyrra helvtin var hin mest sjálvbiografiska, og seinna helvtin var meira alfevnd og politisk. Sum frá leið løgdust tey klassisku U2 hittini afturat, og huglagið í høllini lyfti seg av álvara uppfrá. Var tað gott áðrenn, ja so gjørdist tað alsamt meiri euforiskt. Fólk fóru á føtur, lyftu armar í loft og sungu við av heilum hjarta.
Ikki sørt møtikent, og tað andaliga ella trúðarliga hevur altíð spælt ein miðsavnandi leiklut hjá U2. Ikki sum nakað, ið verður kroyst omanyvir fólk, men tað er har fyri tey, ið vilja hoyra tað. Tilsipingarnar til eitt nú Nelson Mandela og Martin Luther King tala eisini greitt: her ganga tað andaliga og tað aktivistiska hond í hond. Aktuella flóttastøðan var m.a. tikin upp til viðgerðar, og tað var ikki sørt hugfangandi og sigandi at hoyra hina áður so postmodernaðu oduna “Zooropa” endurtulkaða úr sjónarhorninum hjá einum flótta, ið leitar eftir einum heimi her á fold.
Svarini gjørdust spurningar
Tað kann vera, at limirnir í U2 eru hugsjónarliga drivnir, men tað var ikki nøkur innantóm prædika, ið var boðað av pallinum. Bono hevur í seinastuni tosað um, hvussu heimurin var meira svart/hvítur tá hann var yngri, og hvussu tað var lættari at hava tey “røttu” svarini tá. Við árunum er tað sum, at teir ístaðin leggja seg eftir at seta røttu spurningarnar, og onkrir meginspurningar gjørdust miðsavnandi á konsertunum.
Svarini gjørdust spurningar
Tað kann vera, at limirnir í U2 eru hugsjónarliga drivnir, men tað var ikki nøkur innantóm prædika, ið var boðað av pallinum. Bono hevur í seinastuni tosað um, hvussu heimurin var meira svart/hvítur tá hann var yngri, og hvussu tað var lættari at hava tey “røttu” svarini tá. Við árunum er tað sum, at teir ístaðin leggja seg eftir at seta røttu spurningarnar, og onkrir meginspurningar gjørdust miðsavnandi á konsertunum.
Tá “Zooropa” gleið yvir í “Where The Streets Have No Name” lat Bono ein spurning standa eftir: “Hvat vilja tit hava? Eitt Evropa, ið letur síni landamørk og sítt hjarta aftur? Ella eitt Evropa, ið letur sítt hjarta upp fyri miskunn?” Tað kendist sum, at niðurlagið í tiltikna eyðkennislagnum “Pride (In The Name of Love)” tók samanum: “What more in the name of love?” Hvat meir í navni kærleikans? Lykilin er at finna í seinnu helvt av setninginum: lívið er fløkjasligt, og vit snáva og særast á leiðini, men tað ræður um at gera tað alt í navni kærleikans.
Tøkk fái U2 og tøkk fái Dublin! Hesa ógloymandi tónleikaferð fara vit at goyma okkum í hjartanum.
Tøkk fái U2 og tøkk fái Dublin! Hesa ógloymandi tónleikaferð fara vit at goyma okkum í hjartanum.


text:
Limagjald
Um gjaldsskipanina
EB/Streymur er farið at nýta eina nýggja gjaldskipan hjá Elektron, sum fer at lætta munandi um bæði hjá limum okkara og fyrisingingini.
Tá tú trýstir á linkin omanfyri, skalt tú skriva neyðugu upplýsingarnar inn, so sum navn, føðingardag v.m.
Í samband við gjalding skal upplýsast p-talið hjá tí, sum eigur kontoina, ið peningurin skal flytast av, peningastovnur og kontonummar. P-talið verður als ikki goymt, hvørki hjá Elektron ella EB/Streymi, men verður bara nýtt at sanna kontoeigaran í peningastovninum í samband við flytingina.
Tá aktivir limir melda seg inn, er gjaldingin bara eina ferð, t.v.s. at tað verður ikki trekt automatiskt komandi árini, men gjaldið fer bara av kontoini eina ferð, og tað er í ár.
Hinvegin heita vit á hvílandi limir um at tekna fasta gjalding fyri tað limagjaldið, so tað verður avgreitt sjálvvirkandi komandi árini. Tað ber tó til eisini í hesum føri bara at gjalda fyri eitt ár.
Somuleiðis ber til at tekna seg sum lim í Club 1000 við teimum fyrimunum, ið tað gevur. Vit heita eisini á tey um at tekna fasta flyting, men gjald fyri bara í ár er eisini møguligt.
Nær verður gjaldið flutt?
Hendan limaskipanin virkar soleiðis, at tá tú teknar teg, so verður gjaldið ikki goldið beinan vegin, men gjaldið verður altíð flutt umleið tann 1. í einum mánað.
Men vit síggja beinan vegin, at tú hevur teknað teg, so limaskapurin virkar frá tekningardegnum, hóast gjaldið verður flutt seinni.
Systkinaavsláttur
EB/Streymur hevur eina avsláttarskipan fyri børn, soleiðis at fyri sambúgvandi systkin verður bara goldið fyri 2, meðan triðja, fjórða v.m. er ókeypis.
Í hesari skipanini ber í løtuni bara til at tekna seg, um man betalir samstundis, so fyri tey systkini, ið ikki skulu gjalda, er neyðugt at venda sær til felagið: info@ebstreymur.fo, tlf. 293333.
Nýggj klæðir og bóltar
EB/Streymur hevur gjørt avtalu við Sportigan um at keypa nýggjar spælibúnar til øll lið felagsins, umframt at øll børnini fáa ein bólt frá felagnum, sum tey taka heimvið og hava við til venjing.
Í hesum sambandi hava vit hækka luttøkugjaldið við kostnaðinum fyri bóltin, soleiðis at kostnaðurin fyri yngru liðini nú er 650 kr., og fyri eldru liðini er 950 kr.
Árskort 2018
Árskortið 2018 hjá EB/Streymi gevur atgongd til allar heimadystir bæði í landskappingini og steypakappingini.
Kostnaðurin fyri árskortið er 1.000 kr.
Tó kunnu limir keypa árskortið fyri 900 kr. Tað krevur, at tú keypir árskortið samstundis sum tú rindar limagjaldið. Sí "Vanligir limir (ikki aktivir - hvílandi)"
Finn tykkara deild her og trýst á slóðina fyri at melda til og gjalda:
- Gentur U 7, føddar 2011-2012
- Gentur U 9, føddar 2009-2010
- Gentur U 11, føddar 2007-2008
- Gentur U 13, føddar 2005-2006
- Gentur U 15, føddar 2003-2004
- Gentur U 18, føddar 2000-2001-2002
- Betri deildin, kvinnur
- Kvinnur, Old girls (+35 ár)
- Dreingir U 7, føddir 2011-2012
- Dreingir U 8, føddir 2010
- Dreingir U 9, føddir 2009
- Dreingir U 11, føddir 2007-2008
- Dreingir U 13, føddir 2005-2006
- Dreingir U 15, føddir 2003-2004
- Dreingir U 17, føddir 2001-2002
- Dreingir U 21, føddir 1997 og yngri
- 3. deild menn
- 2. deild menn
- Menn - Old Boys


text:
Nýggjur byggimálsviðgeri settur í starv
Hjartvard Hansen byrjaði í vikuni í starvi sum byggimálsviðgeri á teknisku deild. 29 ára gamli leirvíkingurin er útlærdur timburmaður, byggifrøðingur og er í holt við at avslutta eina kandidat í byggileiðslu og informatikk.
Starvið er fyribils sett til 1. juli í samband við at Jógvan Ósá, sum varð settur sum byggimálsviðgeri í heyst, fyribils røkir starvið sum tekniskur leiðari inntil starvið verður lýst leyst.
Arbeiðsbyrðan hjá teknisku nevnd er vaksin, síðan landið hevur lagt fleiri økir út til kommunurnar at umsita. Tí var tørvur á at seta ein byggimálsviðgera.
Uppgávurnar innibera viðgerð og avgreiðslu av innkomnum málum á tekniska økinum, verkætlanir, samskifti við borgarar og myndugleikar, skráseting o.a.


text:
Bœuf bourguignon à la Brent Morrow
Bœuf bourguignon er rættiligur vetrarkostur. Hesin intensi, smakkríki og hitandi rætturin smakkar av tíð. Langari tíð. Njót hann í Fútastovu ella royn uppskriftina hjá Brent Morrow, sum hvørt kvøld snurrar í køkinum í Fútastovu.
Brent Morrow gevur okkum her uppskriftina upp á hansara Bœuf bourguignon, soleiðis sum tú fært hann í Fútastovu.
Soleiðis gert tú:
- Hakka leykirnar groft og pressa hvítleykin. Brúnka hetta í eini grýtu.
- Tá ið leykurin hevur fingið lit, koyrir tú kjøtið í grýtuna og kyddar við salti og pipari. Koyr bara eitt sindur av kjøti í grýtuna í senn, soleiðis at grýtan ikki missur ov nógvan hita.
- Tá ið kjøtið hevur fingið lit, letur tú tomatirnar í grýtuna. Rør væl, soleiðis at tomatirnar ikki festast í botnin.
- Sker síðani gularøtur, selleri og epli í passandi bitar og lat í grýtuna.
- Stoyt reyðvínið í og lat tað kóka í 15 - 20 minuttir.
- Hereftir letur tú bótina í saman við timian og rósmarin. Skrúva hitan undir grýtuni niður á lægsta stig og lat smákóka í 2-4 tímar. Kjøtið eigur nú at vera so moyrt, at tað kann skerast við einum gaffli.
- Borðreið við persillu og góðum ljósum breyði afturvið.
Tilfar:
1 kg av neytakjøti í stórum terningum
2 leykir
4 fet av hvítleyki
1 gularót
3 leggir av blaðselleri
5 stór epli
250 g av tomat í dós
1 L av bót av neytakjøti (ella bótarmola)
1 L av reyðvíni (Bourgogne vín um tað skal vera púra franskt :)
1 tyssi av persillu
1 tyssi av timian
1 tyssi av hakkaðum rósmarin
Bon apetit! [ bôn apti]
Les eisini
Brent Morrow, høvuðskokkur í Fútastovu, gevur okkum uppskriftina upp á hansara Bœuf bourguignon, sum hann verður borðreiddur í Fútastovu..
Visti tú, at Fútastova fer at hava ostakvøld hvørt fríggjakvøld tað sum eftir er av vetrinum? - ella tað vil siga seinnapart, beint eftir arbeiðstíð. Kanst tú ímynda tær nakran betur máta at byrja títt vikuskiftið enn millum franskar ostar og við einum góðum glasi av víni í hondini?
Dugir tú at tosa 'vínskt'? Ella hevur tú brúk fyri hjálp at greiða frá tínum vínsmakið? Soleiðis greiðir tú tí vínkøna tænaranum frá hvat slag av víni tær dámar [filmsbrot].
Her eru trý boð uppá góðar filmar um mat og um kærleika, sum tú kanst njóta á Valentinsdegi ella onkran anna góðan dag.
Bœuf bourguignon, Coq au vin, Fruits de mer, Hors d'oeuvre. Hesi orðini kunnu vit føroyingar byrja at venja okkum við
Aðrar uppskriftir og góð ráð
Sonni Zachariassen gevur fimm hvøss og góð ráð um, hvussu tú, sum ein rættur kokkur, hvessir tær knívarnar til jóla.
VILT TÚ HAVA MEIRA AV TÍ GÓÐA?
Melda teg til tíðindabrævið, VINN LEKRAR VINNINGAR, fá íblástur, tilboð og kunning um alt tað góða, tú kanst njóta á okkara matstovum, caféum og hotellum.


text:
- Handilssamstarvið millum Føroyar og Bretlands skal verða minst líka gott sum nú helst betri, tá vit eru farin burtur úr Evropeiska Samveldinum.
Soleiðis sigur bretski fiski- og landbúnaðarmálaráðharrin, George Eustice, sum hevur verið á stuttari vitjan í Føroyum. Eustice kom í gjár, tá hann nýtti høvi at vitja fleiri fiskivirkir í Klaksvík, Fuglafirði og Glyvrum, meðan hann brúkti fyrrapartin í dag til at fundast við løgmann, Poul Michelsen, uttanríkisráðharra, og Høgna Hoydal fiskimálaráðharra, ið eisini var vertur fyri vitjanina, sum endaði, tá bretski ráðharrin fór av landinum aftur beint eftir middag.
- Tað er mær ein heiður, at bretska stjórnin gevur sær stundir til at senda ráðharran til Føroya og at vit eisini hava givið hvør øðrum lyfti um at avtalurnar, sum vit í løtuni hava við bretar umvegis ES ikki gerast verri eftir at Brexit er vorðin veruleiki, segði Høgni Hoydal, tá teir báðir hildu tíðindafund í Tinganesi fyrrapartin.
(Mynd: Sverri Egholm)
Hetta er aðru ferð, at Høgni Hoydal hevur høvi at hitta George Eustice. Teir báðir hildu ein fund í London um flaggdagsmundið í fjør. Síðsta summar vitjaði ein annar ráðharri, Michael Gove, ráðharri (secretary of state) við umhvørvis, matvøru og økismenning, og tá var Brexit eisini høvuðsevnið í samrøðunum.
Læra av føroyskum royndum
Á tíðindafundinum í dag segði bretski fiskimálaráðharrin, at hann er komin til Føroya fyri at læra av føroysku royndunum at vera mótpartur til ES sum strandaland. Eisini helt George Eustice tað vera áhugavert at fáa kunning um tær nýskipanir, sum føroyingar hava framt á fiskivinnuøkinum.
- Útnyðringsparturin av Norðuratlantshavi er saman við norðara parti av Norðsjónum tey týdningarmestu fiskileiðirnar hjá okkara flota, og hóast okkara fiskiskapur í føroyskum sjógvi kanska ikki fyllir so nógv av samlaðu nøgdini, hevur tað týdning fyri okkum at hava góð viðurskifti og avtalur við Føroyar, serliga tá vit ikki longur eru partur av ES, segði George Eustice.
Á tíðindafundinum greiddi hann eisini frá, at hann á fundi við Poul Michelsen, landsstýrismann við uttanríkismálum, hevur givið lyfti um, at atgongdin til bretska marknaðin ikki fer at versna eftir at Brexit er vorðið veruleiki.
- Avtalurnar verða í minsta lagi tær somu, sum eru galdandi nú, men helst skulu tær gerast enn betur, tí vit bretar trúgva upp á ein opnan og frían markna, segði George Eustice.
Løgmaður var ikki við á tíðindafundinum, men í tíðindaskrivi eftir fundin við bretska ráðharran fyrr í morgun segði Aksel V. Johannessen, at bretski marknaðurin er millum størstu útflutningsmarknaðirnar hjá okkum, og at tað tí er av stórum týdningi, at Føroyar og Bretland halda á við at styrkja samstarvið landanna millum.
(Mynd: Sverri Egholm)
(Mynd: Sverri Egholm)
(Mynd: Sverri Egholm)


text:
Løgmaður helt eina góða nýggjársrøðu, ið fór víða. Til dømis nam hann við skakandi hendingarnar á Utøya, sum sjálvt drotningin ikki nevndi. Eitt-null til Kaj Leo, sum brúkti telepromtara, heldur enn pappír.
Drotningin, sum læs úr pappíri, var ikki væl fyri og læs ofta skeivt. Hetta var ikki hennara besta røða, sjálvt um hon nú hevur hildið fjøruti og Kaj Leo bara fýra.
Umframt sjálvfylgiligheitir, sum at ríkisfelagsskapurin hevur prógvað sítt virði, nam løgmaður í nýggjárstaluni við grundleggjandi virði sum talufrælsi og at taka lut í kjakinum. Hetta var klárt besti partur í røðuni. Nakrir setningar vóru sonn gullkorn, sum síggjast niðafyri:
Løgmaður, sum er íðin viðmerkjari á Facebook, segði í hesum parti av røðuni at "Talufrælsi er ein fortreyt fyri einum frælsum samfelag. Vit, ið fólkið hevur valt at stýra, skulu tola atfinningar og mótmæli. Vit skulu tora at hava eitt opið og tíðum hvast orðaskifti. Kjak er ein drívmegi, sum kann flyta eitt samfelag fram á leið. Talufrælsi er ein rættur, men við rættindum fylgir ábyrgd. Orð hava stóra megi, og vit kunnu ikki tváa okkara hendur eftir at hava sent eitt ilt orð í umfar. Øll vit, sum luttaka í almenna kjakinum, hava ábyrgdina av, hvussu vit brúka talufrælsið. Vit velja, um vit brúka almenna rúmið til at háða ella til at verja rættindi hjá teimum, sum ikki sjálvi megna at verða hoyrd. Virðingin, vit vísa øðrum, er kittið, sum fær okkum at kennast sum partur av einum felagsskapi. Tolsemi er grundvøllurin undir okkara samfelag. Fólkaræði, mannarættindi og persónligt frælsi eru ikki ein sjálvfylgja, men dýrgripir, vit skulu hjúkla um. Dýrgripir latnir okkum frá teimum, ið gingu undan. Ein arvur at bera víðari til okkara børn."
Mest fegin var eg um at løgmaður steðgaði tí inflatión, sum seinastu árini er komin í at brúka Gudsavnið upp í saman í orð og talu, bara fyri at tekkjast eini ávísari veljarafjøld, sum hevur eina ótrúliga makt á nógvum pallum. Halgabók er greið á hesum øki. Hon minnir á, at vit skulu ikki misbrúka Gudsnavnið. Umframt kirkjuklokkur nevndi løgmaður bara einaferð Gudsnavnið. Tað var í endanum, so sum siður er. Faldaðu hendurnar vóru eisini ein betri og filmiskt meiri sannførandi útgangur úr løgmansrúminum.


text:
Leygardagin var árligi ruddingardagurin í Vágs kommunu, sum í ár eisini varð skipaður sum eitt tiltak innan karmarnir av ABC fyri sálarliga heilsu.
Ruddingardagur 28. apríl og ABC fyri sálarliga heilsu
Vágs kommuna gjørdist í fjør partur av ABC fyri sálarliga heilsu, eitt samstarv sum Fólkaheilsuráðið hevur sett á stovn millum stovnar, fyritøkur, kommunur og onnur í Føroyum.
Ekspeditionsskipið Polarfront á Vág
Polarfront er eitt kent søguríkt veðurskip, sum í árunum frá miðskeiðis í 1970unum fram til 2010 var partur av veðurtænastuni hjá Norska Meteorologiska Instituttinum. Skipið hevur síðan 2017 verið á fronskum hondum og hevur siglt sum ekspeditiónsskip í Norðuratlantshavið.
Seinnapartin Flaggdagin kemur skipið á Vág, har tað liggur til tórsdagin, tá leiðin gongur til Havnar.
Endurlýsing: Skrivstovunæmingur til Vágs Kommunu
Á kommunuskrivstovuni er eitt læruplássi í skrivstovuyrkinum – fyrisiting – leyst at søkja til setan skjótast tilber.
Vágs kommuna á grønari leið
Stóra nøgdin av plastikki, sum hvørt ár endar úti í náttúruni og ikki minst á sjónum, er ein vaksandi trupulleiki fyri allan Heimin. Tað liggur á okkum øllum ábyrgd at taka hendan trupulleikan í størsta álvara – eisini á okkum í Vágs kommunu.


text:
Tíðindi
Bókavørður til Landsbókasavnið
Landsbókasavnið søkir eftir avloysara í 1 ár til at byrja 18. juni 2018 ella skjótast til ber.
Starvið er parttíðarstarv og arbeiðstíðin er 30 tímar um vikuna. Arbeitt verður í vaktum.
Uppgávurnar eru fjølbroyttar og arbeiðið fakliga krevjandi og fevnir um m.a.
- Arbeiði í útláninum
- Viðlíkahald av bókasavnsskipanini og øðrum kt skipanum hjá Landsbókasavninum.
Førleikar
Til starvið krevst útbúgving sum bókavørður, so sum Bibliotekar DB, ella samsvarandi útbúgving.
Dentur verður eisini lagdur á, at bókavørðurin er sinnað/ur at luttaka í menningaátøkum, og vit rokna við, at tann, ið sett/ur verður, hevur
- Góð samstarvsevni
- Sjálvstøðugt arbeiðslag
- Góðan tænastuhugburð
- Góðan teldukunnleika
- Góðar málførleikar á føroyskum, norðurlendskum og enskum
Starvið verður lønt eftir sáttmála millum Fíggjarmálaráðið og Starvsmannafelagið.
Umsóknir til starvið skulu saman við avriti av prógvum og yrkisleið (cv) sendast til:
Landsbókasavnið, J.C. Svabosgøta 16, Postsmoga 61, FO-110 Tóshavn ella annikas@landsbokasavnid.fo
Umsóknarfreistin er 1. juni 2018.
Meiri fæst at vita um starvið við at venda sær til Anniku Smith, landsbókavørð
____________
Landsbókasavnið er høvuðs- og tjóðbókasavn og hevur sum høvuðsuppgávu at savna inn, skráseta, varðveita og fremja útbreiðslu av kunnleika um føroyskar bókmentir og av bókmentum um Føroyar. Harumframt veitir Landsbókasavnið vísindabókasavnstænastu. Landsbókasavnið skipar fyri skráseting av føroysku tjóðbókaskránni og er føroysk ISBN-skrivstova.
Seinastu greinar
Landsbókasavnið søkir eftir avloysara í 1 ár til at byrja 18. juni 2018 ella skjótast til ber. Starvið er parttíðarstarv og arb… Les meira »
28. apríl verður sjónleikarin og leikstjórin Eyđun Johannessen 80 ár. Eyðun var fyrsti føroyingur við útbúgving sum sjónleikari. V… Les meira »


text:
Orð og lag: Ira Forest Stanphill
Týtt: Hákun Djurhuus
Upprunaheiti: We’ll talk it over
1. Tá skuggar leingjast, og dagur fer,
eg vil ei spyrja, hvar leiðin ber,
tí orðið sigur, vit kenna ei
Guds vísu hugsan, hans ráð og leið.
Niðurlag: Vit tala saman á tí ljósu strond,
har Jesus rættir mær vinarhond,
eg vil hann spyrja, hann gevur svar,
tá vit tala saman, saman uppi har.
2. Hann meg ei svíkur, hann leiðir væl,
á myrkum gøtum, um skuggadal,
eg fylgi honum og lýði hann,
um bert eitt stig fram eg síggja kann.
3. Um sorgin nívir, er hjartað møtt,
tá Jesus leiðir, er byrðin løtt,
tá síðsta stigið er endað her,
ein ævig hvíla har heima er.


text:
Tíðindaskriv
17.05.2018 - 11:51
Tíðindi > Pengar > Roknskapir
Í 2017 vaks sølan við 6% og samlaða sølan var 102,3 mkr. Hóast brævamongdin er fallandi, hevur felagið megnað at økt um søluna á øðrum vinnuøkjum.
Rakstraríkastið, úrslitið áðrenn avskrivingar (EBITDA) var 12,4 mkr, sum svarar til 12,2% av søluni. Samanborið við aðrar fyritøkur í hesari vinnu, er eitt rakstraríkast á hesum støði nøktandi. Úrslitið fyri skatt er 4,2 mkr. 115 ársverk vóru í Posta í 2017.
Posta gjørdi stórar íløgur í 2017, og dagføringin av høvuðssætinum á Óðinshædd var tann størsta einstaka íløgan. Umleið 50 mkr eru brúktar til at dagføra bygningin, soleiðis at hann nú er sum nýggjur og eitt prýði fyri felagið.
Hækkandi søla og hækkandi lønsemi er grundað á tað miðvísa arbeiðið, sum er gjørt í felagnum at laga felagið til broyttu fortreytinar á marknaðinum. Talið á brøvum er fallandi og væntast at falla enn meira, nú Talgilding Føroya fer at virka. Bankarnir hava boðað frá, at teir gevast at senda brøv á heysti 2018. Hóast stórt fall í umsetninginum av brøvum seinastu nógvu árini, væntar Posta, at annað virksemi veksur tilsvarandi ella meira, eins og gongdin hevur verið higartil.
Posta hevur havt ein dyggan vøkstur í frakt í 2017. Áhaldandi søla, stinn marknaðarføring, sporbæri og dygdargóðar tænastur eru orsøkirnar til vøksturin. Í 2017 fór Posta saman við Atlantic Airways, SAS og Bakkafrost at flúgva laks av landinum, og virksemið hjá Posta Logistics í Danmark er vaksandi til aðrar marknaðir enn tann føroyska. Posta væntar framhaldandi vøkstur innan frakt í 2018.
Flestu bygningar eru seldir. Bygningarnir á Óðinshædd og á Tvøroyri eru enn ogn hjá Posta. Í Klaksvík og Runavík leigar Posta part av bygningunum aftur.
Út frá tilgongdini, arbeiðinum og úrslitunum seinastu árini og út frá framtíðarvánunum, verður hildið hetta er rætta løtan at einskilja felagið.
Úrslitið fyri 2017 er nøktandi. Felagið væntar yvirskot eisini í 2018.


text:
LestrarvegleiðingLestrarvegleiðarar á Tekniska Skúla í Klaksvík eru:
Gunnhild Dahl-Niclasen og Per Jacobsen
Per tekur sær í høvuðsheitum av Yrkisnám, Mat og lærlingum og Gunnhild tekur sær av Tøknibreytini.
Lestrarvegleiðararnir svara m.a. spurningum um tær ymisku útbúgvingarnar á Tekniska Skúla í Klaksvík. Kunna um studning og taka sær av samskiftinum við STUDNA og vegleiða lesandi undir lesnaði í samband við útbúgvingarval.
Um lestrarvegleiðarin ikki er at hitta, send vinarliga ein teldupost á tsk@tsk.fo. Vit svara sum skjótast.


text:
Høgaberg kemur á Fuglafjørð í kvøld
vinna15-03-2017 - 10:04 - Jóanis Nielsen
Høgaberg, sum hevur verið á svartkjaftaveiðu vestur úr Írlandi, fór at sigla til Føroyar mánadagin, teir hava 2.000 tons, sum teir skulu landa til Havsbrún, Høgaberg verður á Fuglafirði tíðliga í kvøld.
Vit á JN.fo tosaðu umborð fyri løtu síðan, teir siga, at tað hevur verið óveður á heimreisuni, teir hava havt undan, men veðrið gjørdist so ringt, at teir løgdu uppí nakrar tímar.
Skipini royna á uml. 54N og 17V, har eru nógv skip.


text:
Sambżliš undir Grįasteini er partur av eind 3 ķ Trivnašardeplinum.
Samband fęst viš eindarleišsluna her
Sambżliš undir Grįasteini 4
undir Grįasteini 4
100 TórshavnTlf. 316422/297417
Sambżliš heldur til ķ sethśsum ķ Marknagili ķ Havn. Ķ sambżlinum bśgva fimm fólk viš autismu. Sśfólkini hava egiš kamar og felags kųk, stovu og baširśm. Bśfólkini eru eftir fųrimuni viš ķ hśsliga arbeišinum, at rudda, klędnavask og halda ųki runt hśsini hampiligt. Sambżliši hevur internet.
Flestu bófólkini hava arbeiši gerandisdagar, trż eru į virkni og eitt į Vón. Bśfólkini hava ķ felag ein buss.Bśfólkini feršast į hvųrjum įri ķ egnum landi, tį leiga tey summarhśs. Anna hvųrt įr feršast tey uttanlands. Tey gjalda sjįlvi fyri feršing.
Sambżliš er normeraš til 5,5 fulltķšarstųrv. Nįttarvakt er į stašnum.
Dagført tann 05-04-2018


text:
Poknugrót
Meðan grótbræðingin enn er innan í jørðini, er hitin og trýstið so mikið høgt, at ymisk sløg av gassi eru upployst í bræðingini. Tá so bræðingin kemur upp úr jørðini við einum eldgosi, lækka bæði trýst og hiti skjótt, og gasssløgini (t.d. CO2 og H2O) verða úrskild. Hetta kann samanberast við sodavatn: ongar bløðrur eru, fyrr enn fløskan verður trekt upp, men tá fer at brúsa. Summar poknur í grótinum eru tómar, meðan aðrar eru heilt ella lutvíst fyltar.
Pípuponkur
Tá ein basaltbræðing floymir út yvir lendið, stadnar hon so mikið skjótt í botninum, at bløðrur verða frystar fastar so hvørt, sum tær verða til. Tað sama hendir, tá vatn verður fryst, og langar bløðrur geisla móti miðjuni á einum ísterningi.
Á myndini til høgru síggjast pípupoknur við eitt flámark. Tað er aloftast beint yvir einum tílíkum flámarki, at pípupoknurnar eru at finna >
Lavabørkur
Tá ein grótbræðing (lava) floymir út yvir lendið og kólnar, gerst hon fyrst tjúkk sum greytur, áðrenn hon stadnar til fast grót. Skorpan gerst rukkut og kann minna um børkin oman á greyti, tá hann kókar
spakuliga. Hetta nevnist lavabørkur. Lavabørkur verður til og sæst oftast oman á fláum, men tað ‘negativa’ mynstrið kann sumstaðni finnast á undirmarkinum á eini flógv, sum upprunaliga hevur
runnið út yvir ein lavabørk.
< Á myndini til vinstru sum er tikin í Vestmanna, vísir hvíti pílurin hvønn veg, bræðingin hevur runnið.
Stabbagrót
Tá ein grótbræðing floymir út yvir lendið, stadnar og kólnar, tódnar hon eitt sindur. Um hon stadnar skjótt, støkkur grótið sundur í stabbar frá botninum og uppeftir (hornrætt á køliflatan, sum er lendið undir). Stabbarnir kunnu vera regluligir sekshyrningar, men fimm- ella sjeyhyrningar finnast eisini. Stabbarnir gerast vanliga meira óregluligir uppi í eini flógv. Stabbar síggjast eisini tvørliggjandi í
gongum, tí ein gong vendir upp og niður og er kólnað frá báðum síðunum. Tílíkt gongsgrót nevnist tvørgrýti.
< Á myndini omanfyri síggjast stabbar í fjøruni við Kúlugjógv í Froðba.
Steinrenningar
Steinrenningar eru varðveittar leivdir frá livandi verum ella spor frá teimum. Dømi um steinrenningar her hjá okkum eru bløð, ið eru varðveitt í royðugróti. Viðarbular eru sumstaðni varðveittir í kolinum, men eisini innan í summum basaltfláum eru tekin um, at lavan hevur tikið viðarbular og kolað teir upp, so bara eitt hol er eftir.


text:
í pensionistahúsinum týskvøldið 11. apríl, kl. 20
Ársaðalfundur hjá Sjóvar fornminnafelag verður í pensionistahúsinum 11. apríl kl 20.
Skrá:
1. Val av orðstýrara
2. Framløga av roknskapi.
3. Val av nevndarlimum. 2 limir standa fyri vali.
4. Formansfrágreiðing
5. Ymiskt
Nýggir limir kunnu tekna seg.
(Vit frætta onkuntíð frá fólki, at tey koma ikki til aðalfundin, tí tey eru bangin fyri at verða biðjin at koma í nevndina. Tað gera vit ikki á fundinum. Spurt verður, um onkur bjóðar seg fram, og er ongin, so halda verandi limir fram).


text:
Kunning frá Tórshavnar kommunu viðvíkjandi Frípláss fyri august 2016/17
- . Vit skulu boða frá at umsóknarbløðini til Frípláss fyri 2016/17 eru tøk á Snarskivuni
Freistin at søkja er 1. juli 2016 .
· Viðmerkjast skal, at søkjast skal av nýggjum á hvørjum árið og umsøkjarin sjálvur møtir á Snarskivuni við umsóknini, har eftirkanning og stempling við avrit verður latin umsøkjarinum aftur !
· Vegna feriu vera ongar umsóknir avgreiddar á stovninum í tíðarskeiðnum 06.juli til 01. aug.
Vh
Sofía Nattestad
leiðari


text:
Ari av Rana
15.05.2018 - 13:37
Tíðindi > Uttanlands > Annað
Alheimurin hevur heitt á Ísrael um at steðga við at skjóta eftir
mótmælisfólkunum við Gaza geiranum, men ísraelski forsætisráðharrin sigur, at
hetta er gjørt í verju.
-
Øll lond hava plikt at verja síni mørk, skrivaði
Benjamin Netanyahu á Twitter í gjárkvøldið.
Í minsta lagið 55 palestinar hava latið lív, meðan fleiri eru
særd í samanbrestunum, sum vóru dagin fyri at amerikanska sendistovan í
Jerusalem lat upp. Sambært Netanyahu er talan um at verja seg fyri Hamas, sum
hevur ræði yvir økinum.
-
Yvirgangsbólkurin Hamas hevur lýst at hann
ynskir at oyðileggja Ísrael, og bólkurin hevur sent fleiri túsund fólk til markið
fyri at koppa hegnum og uppnáa hetta málið, sigur Netanyahu.


text:
-
PÁLS HØLL á Facebook
-
Seinastu tíðindi
-
Opið á HvítusunnuSunnudagin 1. Hvítusunnudag er stongt Mánadagin 2. Hvítusunnudag er opið sum sunnudag kl. 9.00-10.15 & 14.00- 16.15 Komi og royni okkara nýggju hitapottar
-
Familjudagur við hitapottum og forðabreytÍ sambandi við at nýggju uttandura hitapottarnir verða tiknir í brúk, verður eisini forðabreyt í hylinum leygardagin 19.mai. Ein dagur fyri alla familjuna við m.a.
-
Stongt Kr. HimmalsfarardagKr. Himmalsfarardag, 10.05.18 er ongin almenn svimjing í Páls Høll. Vælvera fitness er opið sum vant.
-
Leita


text:
Bjarni slapp inn á dreymaútbúgvingina á Wharton14. mai 2018
Bjarni Rasmussen, sum varð liðugur á Glasi í 2017, fekk fyri stuttum tey gleðiboð, at hann er sloppin inn á virda amerikanska handilsháskúlan Wharton.
The Wharton School er gitin sum heimsins fyrsti Business School og sum besti handilsskúli í heiminum á bachelor-stigi. Skúlin er partur av University og Pennsylvania (upenn) Elon Musk og Warren Buffet teljast millum tey, sum hava gingið á Wharton, sum einans tekur 450 næmingar árliga.
Sjálvur sigur Bjarni: “ Wharton var tann skúlin, eg allarhelst ynskti at koma inn á, men eg tordi illa at seta nøsina upp ímóti tí”. Hetta kemst m.a. av, at Wharton er rættiliga selektivur, tá tey taka lesandi inn. Allir lutir í umsóknini eru kritiskir. Í USA hyggja tey serliga eftir viðmælum – letters of recommendations. Bjarni sigur, at skrivini frá lærarum og rektara á Glasi, umframt frá øðrum lærarum og arbeiðsgevarum, hava verið týðandi fyri endaligu upptøkuna. Glasir hevur fingið bræv frá Bjarna, har hann hjartaliga takkar fyri tíðina á Glasi, fyri penu orðini í viðmælum og fyri tann stuðul, hann hevur fingið. Vit ynskja Bjarna hjartaliga til lukku við upptøkuni á Wharton og takka honum fyri brævið.


text:
- 22 februar 2012
Undir staðarnavninum Ísland (í Fjøruni) hava vit eina søgn um eitt skip (Ísland), ið fór á land Eysturi í Fjøru í gomlum døgum.
Her hava vit eitt frábrigdi um sama skip:
Í eini kroysu Eysturi á Bakka búði ein genta í gomlum døgum. Hon hevði til arbeiðis at passa seyð. Eina ódnarnáttina hoyrdi hon eitt øgiligt buldur í Taravíkini, tá ið eitt skip strandaði. Hon hevði eitt tálgarljós brennandi, men gjørdist so bangin, at hon sløkti. Tað var so nógvur kavi, at menninir gingu fram við kroysuni og sóu hana ikki. Restina av søgnini kenna vit: Tann fyrsti maðurin lá deyður við Brúnastein, tann næsti við Antarstein, tann triði við Steinin í Hórisgrøv, tann fjórði við Tassistein, tann fimti við Mann (úti undir Hvíthamri), tann sætti við Hóristein (nær bøgarðinum í Funningi), tann sjeyndi við Dvørgastein í Dalsbøi (Funningi) og tann áttandi við Árnastein (í bønum í Funningi).


text:
Umboðsmaðurin hevur viðgjørt ein klagu um seina, óproffesionella og manglandi málsviðgerð hjá Almannaverkinum. Umboðsmaðurin helt, at Almannaverkið átti at havt boðað klagaranum frá, tá ein tíðaravmarkað játtan um forsorg varð endurmett og longd. Umboðsmaðurin gav Almannaverkinum eina átalu fyri ikki at hava kunnað klagaran um grundina fyri, at forsorgarveiting ikki varð útgoldin, og fyri at umsókn um trivnaðartænastu hevði ligið óviðgjørd hjá Almannaverkinum í 4 mánaðir. (LUM 18/00035)
Skrivið kann lesast her


text:
Jordan er ytst í útnyðringspartinum á arabisku hálvoynni. Jordan hevur ógvuliga lítið strandarøki, og einasti havnabýur er Al'Aqabah innast í Akabafirði. Í eystara parti í landinum er mest oyðimørk. Flestu jordanar eru muslimar og tala arabiskt. Jordan er ikki gamalt ríki - varð stovnað í 1946; men nakrir av fyrstu býum í heiminum vórðu bygdir her. Jordan, við Hussein kongi (1935-1999) á odda, átt týðandi leiklut í friðarsamráðingunum ímillum Ísrael og PLO og arabisku grannalond Ísraels.
Stórt vatntrot er í Miðeystri. Eftirlitið við Jordaná, ið er mark ímillum Jordan og Ísrael, er vorðið týðandi mál í friðarsamráðingunum ímillum tey bæði londini. Jordan, sum er rættiliga fátækt land, má fáa nógv vatn úr ánni, so at teir kunnu veita meiri vatn á búnaðarlendi og sostatt útvega sær meiri mat.
Stórur fólkavøkstur er í Jordan, har tað eru næstan líka mong palestinsk flóttafólk sum jordanar. Eitt av mest átrokandi málunum hjá stjórnini er tí at útvega hús og arbeiði og at menna skúlaverkið og heilsuverkið, tí at fólkið fjølgast so ógvuliga skjótt.
Tá ið Ísrael varð sett á stovn í 1948, vórðu tíggjutúsundtals palestinar noyddir at flyta úr landi sínum og gjørdust flóttafólk í Jordan og øðrum arabiskum londum. Nú, gott og væl 60 ár seinni, eru teir har enn. Bara í Jordan eru 1,8 milliónir palestinsk flóttafólk. Mangir palestinar eru føddir og vaksnir upp í flóttalegum, eitt nú tætt við høvuðsstað Jordans - Amman.
Petra er kendasti fornaldarbýur í Jordan. Nabatar høgdu í 4. øld f. Kr. henda stórsligna, tigulsteinsreyða býin inn í oyðimarkarklettin. Ímillum hesar ótrúligu byggingarnar eru kongliga klettagrøvin og Khazneh (skattkamarið). Fyri at sleppa inn í býin, mást tú ríða ígjøgnum eina tronga gjógv, ið er 500 metrar long.
Akabafjørður er langur fjørður norðast í Reyðahavi ímillum Saudiarabia og Sinai. Hann er 160 km langur og 27 km breiður, har hann er breiðastur. Innast í firðinum er einasti havnabýur í Jordan, Al'Aqabah; og har er einasta strandaøki, Jordan eigur. Al'Aqabah er væl umtóktur ferðamannastaður.
Ímillum Evropa og Arabianes er landøki, sum verður nevnt Miðeystur; her eru londini Ísrael, Libanon, Jordan og Sýria. Tað var her, at nakrar av fyrstu mentanum í heiminum vórðu til, og tað var eisini her, at teir tríggir heimsátrúnaðirnir - jødadómur, kristindómur og islam, kyknaðu. Veðurlagið er turt og heitt, og landslagið berligt, helst fyri eystan; men fram við Miðjarðarhavi er lendið fruktabetri. Í øldir bardust arábar, kristnir krossfarar og turkar um valdið í hesum londum, og tað er ikki meiri enn øld síðan, at grundarlag var lagt undir tey lond, sum nú eru. Kríggj og borgarastríð hava í mong ár merkt hesi lond.
Mangir gamlir muslimskir býir eru átøkir í útsjónd. Mitt í býnum er høvuðsmoskan, ið oftast er størsta hús í býnum. Við hana eru onnur týdningarmikil hús og keypbúðir. Gøturnar, sum eru úr miðbýnum og at býarmúrinum, eru krókutar og smalar og skugga væl fyri sólini og líva fyri vindi og dustroki. Fyri ikki at verða órógvaður og hava heimalívið í friði, mega úthurðarnar ikki vera beint hvør yvir av aðrari í smølum gøtum.
Ein fjallaryggur norðan úr Libanon og suður ígjøgnum Ísrael skilur strandalendið frá oyðimørkunum eystanfyri. Slættlendið undir fjøllunum í Libanon er fruktagóð kornjørð. Fjallatindarnir eru kavataktir næstan alt árið, og higar koma mong ítróttarfólk at aka á skíðum.
Á markinum ímillum Ísrael og Jordan er stórt vatn, ið eitur Deyðahav. Hetta er lægsti staður í heiminum -395 m niðan sjóvar. Deyðahav er saltasta vatn í heiminum, og nógvastaðni standa saltstólpar upp úr vatninum. Eingin fiskur fær verið har; av tí er navnið komið. Runan fram við strondini skal verða ógvuliga góð fyri húðina.
Tríggir heimsátrúnaðir hava djúpar røtur í Miðeystri. Jødadómurin og kristindómurin tóku seg upp her, og islam kom tíðliga higar úr Saudiarabia, ið er tætt við. Jerusalem er tískil halgur býur hjá trimum átrúnaðum. Halga Klettamoska hjá muslimum og halgi Grátimúrurin hjá jødum eru bæði á Tempultorginum.
Hetta landøkið fer inn í Útsynningsasia. Meginparturin av lendinum er turr oyðimørk og berligt fjallalendi. Fyrst í 20. øld var nógv olja funnin við Persaflógva. Nú á døgum er olja høvuðsinntøka hjá mongum londum í hesum øki. Økið hevur eisini djúpar søguligar røtur, tí at tað varð her, at heimsins fyrstu býir vórðu bygdir, og her tók ein av størstu átrúnaðum í heiminum seg upp - islam. Meginparturin av fólkinum í hesum londum eru muslimar, og høvuðsmálið er arabiskt - heilaga mál muslimanna. Mong kríggj og hart stríð hava verið í hesum londum seinastu árini.
Meiri enn 65% av allari olju, vit nú vita um, er í londunum við Persaflógva, og hiðani kemur triðingurin av allari olju, sum heimurin framleiðir um dagin. Hesi lond eru vorðin ovurrík, og ríkidømið hevur havt við sær stórar samfelagsligar broytingar og menning í ídnaðinum. Oljan hevur eisini gjørt, at hesi lond hava fingið stóran altjóða týdning, alstóra ávirkan á heimsbúskapin og politisku viðurskiftini í heiminum.
Í Miðeystri eru nakrir av teimum býum í heiminum, sum vaksa skjótast. Atvoldin er ovurstóra ríkidømi, ið oljuvinnan hevur við sær, og av fólkavøkstrinum, sum stendst av hesi vinnu. Býirnir verða oftast bygdir sum nútímans býir í Vesturheiminum, við høgum íbúðarhúsum og skrivstovuhúsum av glasi, stáli og betongi.
Mong lond í Miðeystri eru rættiliga ung ríki, sett á stovn fyrst í 20. øld, tá ið vesturlendskir valdsharrar býttu tey sínámillum. Hetta marknabýtið, ofta bara teknað á kortið, hevur verið atvold til drúgvt marknastríð, helst ímillum Irak og tey seks grannalondini.
Islam varð til í Miðeystri í 6. øld e. Kr. og er enn størsti átrúnaður her. Muslimar trúgva á ein gud, Allah, og á Muhammed, profet hansara. Muhammed varð føddur í Mekka í tí, sum nú er Saudiarabia. Heilaga bókin hjá muslimum eitur Koranin; í henni stendur læra Allah, soleiðis sum eingilin Gabriel opinberaði hana fyri Muhammedi. Nú á døgum eru fleiri enn ein milliard muslimar um allan heimin.
Kelda: Heimsins lond. Bókadeild Føroya Lærarafelags og Føroya Skúlabókagrunnur. Tórshavn 1999.
Høvuðsstaður:
Amman
Vídd: 89.342 km2
Fólkatal: 5.924.000
Alment mál: arabiskt
Átrúnaður:
islam 93% aðrir 7%
Stýrirlag: kongsdømi
við fólkaræðisligari
stýrisskipan
Gjaldoyra: jordanskur dinarur (JOD)


text:
Lívið skal eisini livast undir arbeiðsloysi
Vrakað, útblakað, tveitt á dyr, sparkað í reyvina – ja, heitini eru eins mong og kenslurnar, tá tú verður søgd úr starvi.
Her eru fimm góð ráð, sum tú kanst hava í huga, tá tú skalt fóta tær aftur eftir uppsøgn.
Reagera. Gev pláss fyri kenslum og tankum. Eisini teimum keðiligu, løgnu og óhóskanadi. Grát, flenn, skelda og leika í. Alt er normalt og loyvt, tá vit kenna, at lívsgrundarlagið verður skrykt undan okkum og vit fullkomiliga missa fótafestið.
Tosa. Deil tínar tankar við onnur, so tit fáa eitt felags forstáilsi fyri tí, sum er hent. Fortél somu søgu upp í saman, so ofta, sum tørvur er á tí. Ofta er hetta hin besti hátturin at fóta sær eftir ógvusligar upplivingar og stóran mótgang.
Út. Far út millum fólk. Tú hevur brúk fyri at hoyra aðrar áskoðanir. Vandin við isolatión er, at tankarnir koyra í tómgongd. Tað er ein orsøk til, at isolatiónsfongsling verður samanborin við tortur.
Møt. Hóast tað kann vera freistandi at doyva teg við rúsdrekka, heilivági ella ovurvirksemi, skalt tú royna at síggja veruleikan og truplu støðuna í eyguni. Tekur tú ikki støðuna í álvara, kanst tú vera vís í at fáa enn fleiri trupulleikar.
Takka. Tak ímóti hjálp frá øðrum. Ikki billa tær inn, at tú klárar alt sjálv. Gev eisini tínum nærmastu pláss fyri at reagera.
Kelda: “Kom på benene igen” eftir Rikke Høgsted, psykologur, og Thomas Middelboe, psykiatari
--
Arbeiðsloysi uttan tunglyndi
Hjá teimum flestu kennist tað sum eitt stórt niðurlag at missa starvið. Men arbeiðsloysi nýtist ikki at gerast ein stórur persónligur niðurtúrur.
Tá tú missur starvið, ert tú brádliga í vanda fyri at enda í bólkinum, sum oftari verður raktur av tunglyndi. Les her, hvussu tú kanst forða fyri tunglyndi og varðveita lívshugin.
1. Meiningsfult meiningsloysi
Í okkara mentan er tað soleiðis, at arbeiði gevur tilveruni meining. Saknar tú hetta, mást tú finna okkurt annað, sum gevur meining og innihald, so tú ikki bara fatar teg sum arbeiðsleysa/n. Tað kann vera sjálvboðið arbeiði innan ítrótt, politikk, vælgerandi endamál ella í einum øðrum felagsskapi. Hjá summum er tað eisini nóg mikið at fáast við persónligar verkætlanir, sum tey altíð hava droymt um at fáa tíð til, eitt nú at mála, spæla tónleik, sjónleik ella annað.
2. Føl, at tú livir
Tað snýr seg um at gera alt fyri at endurskapa lívshugin og -gleðina. Tak støði í slíkum, sum tú vanliga hevur góðan hug til – okkurt, sum vanliga ger teg glaða/n. Til dømis at íðka ítrótt, spæla við børnini, fara á útferð ella til konsert.
3. Koyr á við umsóknunum
Arbeiðsloysi er ringasti fíggindin hjá humørinum. Tí skalt tú sjálvandi raðfesta at søkja nýtt starv fram um alt annað.
4. Onki Harmaljóð
Hóast fólk royna at ugga og taka synd í tær, so kann tað eisini blíva ov nógv av tí góða. Sig við vinfólk og onnur, at tú nokk skalt siga frá, um tú fært brúk fyri hjálp.
5. Halt fram við sosiala lívinum
Tá tú søkir arbeiði, er tað uppaftur meira umráðandi, at tú sært vinfólk og hugnar tær sum vanligt. Tosa við tey um alt tað stuttliga, og ikki um tína støðu sum arbeiðsleys.
6. Hvør ert tú?
Arbeið við tær sjálvum/sjálvari. Fyrst og fremst skalt tú síggja teg sjálva/n sum arbeiðssøkjandi og ikki sum arbeiðsleysa/n. Ver forvitin og uppsøkjandi. Brúka gerandisdagarnar til at søkja arbeiði ella at fyrireika teg til arbeiðsmarknaðin aftur. Dagurin skal líkjast einum vanligum arbeiðsdegi, har tú sjálvandi hevur meira frælsi.
7. Sig tað fyri øllum
Hóast tú ikki skalt dyrka heitið sum arbeiðssøkjandi, so skaðar tað ikki at siga við fólk, at tú leitar eftir arbeiði. Minst til, at tey flestu finna starv við at tosa við fólk, bæði kend og ókend. Næstan øll, sum søkja starv, skamma seg. Tað skalt tú ikki! Um fólk spyrja, hvat tú gjørt, skalt tú svara “Eg eri arbeiðssøkjandi – fortél mær, hvat tú gjørt?” Fólk elska at onnur eru áhugað í tí, sum tey gera, og hetta prátið kann vera byrjanin til eitt starv fyri teg.
8. Far út
Nógv arbeiðsleys uppliva, at tey koma ikki víðari, tá tey sita heima við skrivaraborðið og skriva umsóknir. Leita tær eftir øðrum hølum, har tú kanst sita og søkja starv frá. Til dømis á bókasavninum, einum skúla, hjá fakfelagnum ella aðrastaðni.
9. Tøk men...
Summi arbeiðsleys uppliva, at vinfólk og onnur spyrja, um tú kanst ansa børnum og líknandi. Tey hugsa kanska, at tú hevur frí, so tað man ikki bila. Ansa eftir, at slíkt ikki vindur upp á seg, tí tú skalt eisini hava tíð til at røkja fulltíðararbeiði at søkja arbeiði.
Kelda: Bo Netterstrøm, yvirlækni á medisinsku arbeiðsumhvørvisdeildini á Bispebjerg Hospital og Nynne Lykke Christensen, leiðandi ráðgevi hjá DJØF, fakfelag fyri akademikarar og skrivstovufólk.


text:
Fiskivinnunýskipanin løgd fram í dag
Ein nýggj og varandi fiskivinnuskipan
FISKIVINNUNÝSKIPAN: Við nýggju fiskivinnunýskipanini verður staðfest, at eingin privatur ognarrættur verður til fiskatilfeingið.
Undir heitinum “Ein nýggj og varandi skipan” legði landsstýrið seinnapartin sína fiskivinnunýskipan fram á tíðindafundi í Tinganesi. Millum aðalmálini við nýggju fiskivinnunýskipanini eru:
- At eingin privatur ognarrættur verður til fiskatilfeingið
- At kapping verður um at økja um virðið á tilfeinginum
- Møguleikar hjá øllum fólki í landinum
- At sosial og samfelagslig atlit verða tikin
Á tíðindafundinum legði Aksel V. Johannesen, løgmaður, dent á, at uppskotið hjá landsstýrinum er semjusøkjandi. Hann helt, at talan var um eitt uppskot við einari góðari javnvág millum neyðuga stabilitetin og neyðuga dynamikkin.
”Í tilgongdini hava vit tikið fleiri lutir við okkum frá ymiskum pørtum, bæði frá hoyringum og frá samráðingum, ið vit hava mett hava verið skilagóð íkast. Tað skal vera mín vón, nú vit leggja okkara uppskot fram, at vit fáa eitt lívligt, men virðiligt orðaskifti um okkara høvuðsvinnu,” segði Aksel V. Johannesen, løgmaður.
Poul Michelsen, landsstýrismaður í uttanríkis og vinnumálum, helt fyri, at føroyskur politikkur er í einari spennandi legu.
”Hetta eru spennandi dagar í føroyskum politikki. Í dag leggja vit okkara fiskivinnunýskipan fram, og í morgin fara vit at skifta orð um heilsunýskipanina. Fyri okkum eru nýskipanirnar eitt aðalmál,” segði Poul Michelsen, landsstýrismaður í uttanríkis – og vinnumálum.
Høgni Hoydal, landsstýrismaður í fiskivinnumálum, vísti á, at talan er um ein søguligan møguleika at finna eina breiða semju um okkara høvuðsvinnu.
“Vit hava ein møguleika, ið neyvan kemur aftur í okkara tíð. Ein nýggj skipan, har alt samfelagið kann vinna og øll fáa munandi meira burturúr og nýggjar møguleikar. Tað veldst nú um okkum, um vit megna at fremja broytingina og sannføra føroyingar um, at hetta verður til gagns fyri okkum øll,” segði Høgni Hoydal, landsstýrismaður í fiskivinnumálum.
Framløgan frá tíðindafundinum kann síggjast her.
Uppskotið, ið er sent til hoyringar, kann lesast her.